text:
CANDON CITY – Agpadada a nabartek, ket saan a nagustuan ti ama ti panangunget ti anak kenkuana isu a binagsolnan a puon ti nakatayan daytoy.
Dead on arrival iti St. Martin de Porres Hospital a nakaitarayanna ni Bernie Calibuso y Disierto, 34, baro ken residente iti Barangay Bagar, ditoy siudad kalpasan a binagsol ti amana a ni Vicente Calibuso y Galicia, 60, naasawaan, residente met laeng iti nadakamat a lugar.
Iti inisial nga inbestigasion dagiti polis, sakbay ti insidente, simmangpet ti biktima a nabartek manipud iti drinking session iti barangayda ket mapapati nga inungtanna ti amana a nakainom met.
Nakarurod ti suspek ket nangala iti di ammo ti klasena a patadem sana binagsol ti biktima iti sumagmamano a daras iti tianna.
Naitaray met ti suspek iti St. Martin De Porres Hospital ngem dinawatna a maiyalis iti Candon City Hospital gapu kadagiti sinagrapna a dunor iti ulona gapu iti panangkabil kenkuana dagiti immarayat a kaarruba ken kakabagianda.#


c: text/html

text:
GREEN BANNER AWARDEE. Inawat ti Provincial Nutrition Action Council ti Ilocos Sur ti Regional Green Banner Award (provincial category) bayat ti Regional Nutrition Awarding Ceremony a naangay sadiay Hotel Arianna, Bauang, La Union idi Disiembre 2. Indauluan ni Sangguniang Panlalawigan Member Robert Tudayan ken Provincial Nutrition Action Officer Editha Castillo (maikalima ken maikapat manipud kannawan) ti grupo a nangawat iti tropeo kada Cong. Angelo Palmones, AGHAM Partylist representative, ken National Nutrition Council Regional Director Victoria Mañez. (ladawan:Dante Tacata/teksto:Mancielito S. Tacadena)
You are here: Home › Archive › Media › Photo Galleries › GREEN BANNER AWARDEE

robotstxt: allowed

filter: keep


text:
STA. MARIA, Ilocos Sur – Dua a tao ti nakasuan gapu iti panagibiaheda kadagiti naragadi a kayo nga awanan iti kasapulan a dokumento itay nabiit.
Nakasuan iti panaglabsing iti PD 705 wenno illegal logging da Melchor Castro y Domingo, 40, naasawaan, mannalon, ken residente iti Barangay Nanangduan, Pilar, Abra, ken Aurora Alconis y Domingo, iti Regional Trial Court Branch 23 iti Narvacan, Ilocos Sur.
Idi agarup alas 4:00 ti bigat ti Nobiembre 22, nakakumpisa dagiti polis ditoy iti 26 a naragadi a narra ken white lawan a kinarga ti Isuzu Elf a kukua ni Melchor Castro y Domingo, 40, naasawaan, mannalon ken residente iti Barangay Nanangduan, Pilar, Abra, ken minaneho ni Edgardo Castro y Ilagan, 30, naasawaan ken kalugaran met laeng ti akinkukua iti lugan.
Idi awan maipakita dagiti suspek a naan-anay a dokumento ti pannakaibiahe dagiti kayo, naikustodia ti lugan, agraman ti drayber ken dagiti naglugan a pakairamanan ni William Bobiles y Abijon, 39, naasawaan, residente met laeng iti nadakamat a barangay, ken Aurora Alconis y Soria, 64, balo, furniture owner, taga-Barangay Burgos, Cobarruguis, Quirino, ken agdama nga agnaed iti Barangay San Pablo, San Esteban, Ilocos Sur.
Nairekomenda ti sag-P24,000 a piansa dagiti nakasuan.#


text:
STA. CATALINA, Ilocos Sur – Kas paset ti programa ti gobierno munisipal a mangpaksiat iti malnutrision, maisaysayangkat ti supplemental feeding kadagiti malnourished nga ubbing ditoy.
Tunggal Sabado ken Domingo, agpasiar dagiti barangay nutrition scholars tapno monitorenda ti kasasaad dagitoy nga ubbing, segun ken ni Mayor Carlos Asuncion.
Maisaysayangkat ti feeding program kadagiti malnourished nga ubbing nga agtawen iti 10 ken agpababa nga agpaut agingga iti Disiembre daytoy a tawen.
Naireport nga adda 70 a malnourished nga ubbing manipud iti siam a barangay ditoy nga ili.#


text:
MAGSINGAL, Ilocos Sur – Iti baet ti nainget a kampania ti kapolisan mainaig iti gun ban, dua pay a lalaki ti nagsaruno a nagudas babaen ti paltog itay lawasna.
Pinaltogan ti kinaririna a lalaki ni George Unista, 38, naasa-waan, residente iti Barangay Patong ditoy nga ili, a puon ti nakatayanna iti Barangay Santa Monica ditoy nga ili idi rabii ti Abril 15.
Saanen a naidanon iti Magsingal District Hospital ti biag ni Unista gapu kadagiti grabe a sugatna iti nadumaduma a paset ti bagina.
Segun iti report, iti pasado alas dies ti rabii, umin-inom ti suspek iti sanguanan ti maysa a pagtagilakuan iti nadakamat a barangay idi immasideg ti biktima.
Di nailanad iti report no ania ti gapu a nagsubang dagiti dua.
Inasut ti suspetsa ti paltogna sana pinaputokan iti namin-adu a daras ti biktima. Naglibas ti suspetsa kalpasan ti pammaltog.
Nakarekobre dagiti inbestigador iti walo a kapsula mani-pud iti cal. 45 iti nakapasamakan ti krimen.
Segun iti polis, mapapati nga adda diperensia ti panunot ti biktima ket naipaagas pay iti maysa a mental hospital iti Baguio City.
Kabayatanna, dimteng ni patay a di napupuotan ti maysa fish dealer gapu ta kaimas ti turogna iti uneg ti luganna.
Insigida a natay ni Robert Asuncion Collado, 46, gapu iti panangpaltog kenkuana ti di pay nabigbig a tao babaen ti cal. 45.
Segun iti report, kagapgapu ti biktima iti biahe ket gapu iti bannogna, imparadana lattan ti trakna iti sanguanan ti balayna sa naturog.
Kabayatan ti pannaturogna, nagsardeng ti maysa a motorsiklo a nagluganan ti nakahelmet a suspek ket pinaltoganna ti ulo ti biktima.
Sakbay dagitoy a pammapatay, dua a kaso ti pammaltog ti napasamak iti Santa Maria, Ilocos Sur a nakainbolbaran ti maysa a konsehal ken nakapapatayan ti maysa a barangay captain.
Napilaanen iti kaso a murder ni Konsehal Ceferino Bedar, 41, residente iti Barangay Butir, Santa Maria, Ilocos Sur gapu iti mapapati nga aksidente a pannakapapatayna ken ni Alexander Tubog, 27, baro, kalugaran ti konsehal.
Segun iti inbestigasion, nagenkuentro da Bedar ken Joel Calibuso a kaduana da Tubog, ti ina daytoy a ni Marita, ken agnagan Sherwin iti igid ti karayan ket mapapati a kinumpronta ti konsehal ti kalugaranna a ni Joel Calibuso mainaig iti ririda iti napalabas. Mapapati a kinugtaran ti konsehal ni Calibuso a nakakaruskosan daytoy iti teppang ti karayan.
Mapapati a suroten koma ti konsehal a nakaasut iti paltog ni Calibuso ngem naikaglis ket nagkanalbuong ti paltog a nakapuntaan ti makannigid a luppo ken nakadamgisan ti naguneg ni Tubog.
Madama ti panangberipika ti polis iti Firearms and Explosives Division iti Camp Crame no lisensiado ti cal. 45 a paltog ni Bedar.
Idi Abril 4, natambang ni Barangay Captain ti Silag Jovencio de Gracia, 47, iti Poblacion, Santa Maria, Ilocos Sur idi aggawid koman manipud iti maysa a programa nga inatenderanna babaen dagiti di nabigbig a suspetsa a naglugan iti motorsiklo.
Cal. 45 ti paltog a naaramat iti panagtambang.
Kitkitaen ti polis ti anggulo nga adda pakainaigan ti kaso ti biktima iti napalabas iti panagtambang.#


text:
VIGAN CITY – Maysa a lalaki a nagpammarang a kustomer ti natiliwan nga akto a takawanna ti biktimaenna a puon ti nakabukinganna.
Nabigbig ti suspek a ni Michael Pipo y Evangelista, 36, naasawaan, ken residente iti Zone 1, Bantay, Ilocos Sur. Nainagan met ti biktimaenna koma a ni Corazon Camacho y Fontanilla, 60, naasawaan, akinkukua iti Camacho Computer Shop a masarakan iti Brgy. III, Vigan City, Ilocos Sur.
Segun iti report, nagpammarang a kustomer ni Pipo ket idi as-asistaran ni Camacho dagiti kustomerna, mapapati a linuktan ti suspek ti drawer ngem naganit-it daytoy ket nakita ni Camacho ni Pipo a nangala iti petakana sa nagtaray.
Nagpaarayat ni Camacho ket kinamat dagiti polis ken BPATs ti suspek agingga iti natiliwda.
Narekobre dagiti polis iti ikut ni Pipo ti petaka ni Camacho ken ti linaon daytoy a P1,170.0 ken maysa a selpon.
Naipamediko legal ti suspek iti Vigan City Health Office sa naipan iti police station para iti umisu a disposision.#


text:
Papa Landon
Ni Papa Landon (naamammuan pay a kas ni Landus[1]) ket isu ti nabutosan a papa idi Hulio wenno Agosto 913. Isu ket pimmusay kalpasan ti agarup nga innem a bulan, idi Pebrero wenno Marso 914.
Isu ket naipasngay idiay Sabina, Italia. Ti nagan ti amana ket naibagbaga a kas ni Taino. Isu ket saan a nagbalbaliw ti naganna idi nagbalin a papa.
Ni Landon ket naipagpagarupan nga adda dagiti nabileg a gagayyem a timmulong kaniana a nabutosan a kas papa. Isu ti naudi a papa a nagusar ti papa a nagan a saan pay a naus-usar aginggana kenni Papa Juan Pablo I idi 1978.
Ni Landon ket maysa a papa idi las-ud ti paset ti panawen a tinawtawagan ti Saeculum obscurum, a nagpaut manipud idi 904 aginggana idi 964.
Taudan[urnosen | urnosen ti taudan]
- Claudio Rendina. I papi. Storia e segreti. Newton Compton, Roma, 1983.
Dagiti nagibasaran[urnosen | urnosen ti taudan]
Dagiti silpo ti ruar[urnosen | urnosen ti taudan]
Midia a mainaig kenni Papa Landon iti Wikimedia Commons


text:
Komentario ni Danilo Antalan
Nakaal-alinggaget! Maysa a pagteng a maysan a batibat a kanayon a mangal-alia, saan laeng idiay Amerika, no di ket iti sangalubongan. Ta asino aya ti di marimon ken di matukay ti riknana? Dagiti inosente, naamo a rupa, anghel iti daga—dagiti ubbing, ket mapapatay iti maysa a pagteng a di ninamnama.
Dagiti ubbing a ti ammoda laeng ket agkatawa no naragsakda, ken agsangit no mapasaktanda, ket apayen a nagbalinds a biktima kadagiti minamaag ken minumono a panunot dagiti nataengan?
Agay-ayam ken agbasbasa dagiti ubbing iti bassit a komunidad iti Sandy Hook Elementary, idiay Newtown, Connecticut. Awan ti pakpakada a simrek ti maysa nga agkabannuag a managan Adam Lanza, imetna dagiti agkakangato a kalibre ti paltog, ket iti awan a rason, pinagbusina dagitoy a paltog, awan masnop ti turongenna. Basta ti birbiroken dagitoy a buli, ket ti narasi a lasag a masugatanna. Awan sardayna, agingga a naibus dagiti bala.
Idi nagsardeng ti batibat nga uni ti paltog, naidasayen dagiti ubbing, agtawen manipud lima ken agpangato, agsaysayasay ti darada. Ti dadduma kadakuada, natayen, ti dadduma, agngangabit ken patay.
Idi bilangen ida dagiti otoridad, 20 ti natay nga ubing, 6 ti nataengan. Karaman ti natay ti suspek a ni Adam. Karaman pay iti natay ti ina ti suspek a mapapati a pinaltogan met laeng ti suspek. Paltog ti ina ti suspek ti naaramat iti masaker.
Nagladingit ti lubong iti pasamak. Ta asino ti di agsangit iti panakatay kadagiti inosente nga ubbing iti awan kaes-eskanna a banag?
Adu ti agdamdamag, apay a saan a nasalakniban dagitoy nga ubing, idinto a ti lugar nga ayanda, ket namnamaen a maprotektaranda? Ti Estados Unidos, a dandani amin a garaw ken panggep dagiti kabusor a pagilian, ket ammodan. Ngem apayen ti adda iti balayda, ket dida nasalamaan, tapno iti kasta, saan a napasamak daytoy a pasamak.
Ken apay a dagitoy nga ubing, nagcu-cute, ti biktima?
Halos kinagiddanna met laeng dayta ti panakabiktima met laeng ti duapulo ket dua (22) nga ubbing idiay Chenpeng Village Primary School, iti probinsia ti Henan, China. Nabagbagsol babaen met laeng iti maysa a lalaki a no ar-arigen, adda littik ti panunotna a managan Min Yingjun. Nakigtot ti sibubukel a Tsina iti trahedia a napasamak.
Masinunuo nga awan iti simbeng iti panunot dagiti kriminal idi inaramidda dagitoy a panangbagsol. Ta no addaanda iti simbeng iti panunot, dida koma naaramid daytoy.
Ditoy Pilipinas, itay napalabas a bulan, nagbalin met laeng a sentro ti damag ti maysa nga ama a nanggandat a mangpapatay iti anakna a bulan pay laeng ti biagna ditoy lubong. Ginandatna pay a puoran.
Saan laeng a dagitoy ti pasamak a pannakabiktima kadagiti ubbing. Adun dagiti nailanad kadagiti blotter iti polis, ken iti pakasaritaan iti lubong. Ken adun dagiti di naisursurat ken naam-ammuan a nagbalin laengen a palimed ti maysa a maseknan.
Ala, uray umasidegtayon, ditoy probinsia, ili wenno barangay, adda dagiti nakakalkaldaang a pasamak a pannakapapatay kadagiti ubbing babaen kadagiti managbarbara nga ulo ti suspek. Adda dagiti ubbing a narungsot a makabkabil, madusdusa, wenno marames babaen kadagiti nataengan.
Iti agdama, maysa kadagiti kangrunaan a maidurduron ket ti Anti-Corporal Punishment Bill, wenno ti gakat a panangdusa kadagiti nataengan a nalabes a mangdusa kadagiti annak, estudiante wenno kabagian nga ubbing. Ngem ngata, mabalin nga ilawlawatayo ti panangkita iti puon ken gapu, no apay a mapaspasamak dagitoy a panangpapatay ken gandat a panangpapatay kadagitoy nga ubbing.
Ayat, daytoy ti kangrunaan a kasapulan dagiti ubbing, dagiti ubbing nga awanan pay laeng gaway ken kapasidad. Ubbing a nagdalanan ti amin a nataengan ditoy a lubong. Ayat met laeng ti mangiliklik kadakuada iti aniaman a pasamak ti pannakadadael iti biagda. Nangruna no ammo ti maysa a nagannak, wenno ti lugarna, wenno probinsia nga ikkan seguridad ti pagtaengan, pagadalan, wenno pagay-ayaman a naruay nga ayanda.
Ngem ngata, immun-unada ta natudinganda nga agbalin a babassit nga anghel iti langit. Isuda ken dagiti dadduma pay nga ubbing a nagbalin a biktima ken sakripisio dagiti ritual ken tradision dagiti maag a tao. Isudanton ti mangaywan kadagiti padada nga ubbing tapno masalakniban iti kumarkaro a kinadangkes ken kinaawan konsensia ti agdama a kasasaad.
Ngem karaman itoy a panata ti kararag a sapay koma ta awanton ti mabiktima a kerubin iti daga. Ta no isuda ti pimmusay, lubong ti agsangit.#


text:
Panagsibog
Ti panagsibog ket isu ti artipisial a panangipakat ti danum iti daga. Daytoy ket inus-usar tapno makatulong kadagiti tinaltalon nga apit, panagtaripatu kadagiti ladawan ti daga, ken panagmula manen kadagiti nadisturbo a daga kadagiti namaga a lugar ken iti las-ud dagiti paset ti panawen iti bassit a panagtudtudo. Iti pay maipatinayon, ti panagsibog ket addaan pay a kadagiti sabali nga usar iti panagpataud ti apit, a mairaman ti panagsalaknib kadagiti mula iti panagyelo,[1] panaglapped ti panagtubo ti ruot kadagiti talon ti bukbukel[2] ken panagtulong iti panagpawil ti konsolidasion ti daga.[3] Iti pagiddiatan, ti agrikultura nga agkamkammatalek laeng iti dagus a panagtudo ken makunkuna a pinakan ti tudo wenno panagtalon ti namaga a daga. Dagiti sistema ti panagsibog ket inus-usar pay para iti palaglapped ti tapok, panagibelleng ti rugit iti pagibellengan, ken iti panagmina. Ti panagsibog ket kadawyan nga inad-adal a kakuyogna ti pagayusan, isu daytoy ti masna wenno artipisial a panagikkat ti rabaw wenno sirok ti rabaw a danum manipud ti naited a lugar.
Dagiti nagibasaran[urnosen | urnosen ti taudan]
- ^ Snyder, R. L.; Melo-Abreu, J. P. (2005). "Salaknib ti panagyelo:kammasapulans, panagsanay, ken ekonomia– Tomo 1" (PDF). Gunglo ti Makan ken Agrikultura ti Nagkaykaysa a Pagpagilian. ISSN: 1684-8241.
- ^ Williams, J. F.; Roberts, S. R.; Hill, J. E.; Scardaci, S. C.; Tibbits, G. "Panangimaton ti Danum para iti Panagtengngel ti Ruot iti Pagay". UC Davis, Departamento dagiti Siensia ti Mula. Naala idi 2007-03-14.
- ^ USA. "Aridpoop -05-15". Naala idi 2012-06-19.
Dagiti silpo ti ruar[urnosen | urnosen ti taudan]
- Midia a mainaig iti Panagsibog iti Wikimedia Commons
- "Dagiti pamay-amn ti panagsibog". USGS. Naala idi Disiembre 8, 2005.
- Mangiraman daytoy nga artikulo ti teksto manipud iti pablaak nga adda itan iti dominio a publiko: Chisholm, Hugh, ed. (1911). "nasken ti nagan ti artikulo". Encyclopædia Britannica (Maika-11 nga ed.). Pagmalditan ti Unibersidad ti Cambridge.


text:
NAGBUKEL, Ilocos Sur – Maysa a paltog ti nasukalan ti maysa a lumugar iti uneg ti pagadalan ti day care pupils sadiay Barangay Mission, ditoy nga ili idi malem ti Hunio 8.
Segun ken ni Barangay Captain Flordeliza Cordero y Dumaslan, maysa a dina innaganan a kalugaranna ti nangireport kenkuana nga adda nakitana a maysa a homemade gauge 12 pistol ken lima a bala iti uneg ti day care center ti barangayda.
Dagus a sinukimat da Cordero ti day care center ket idi nagpositibo ti report, impakaammoda iti police station sada insuko ti paltog.
Adda iti kustodia ti polis ti nasao a paltog para iti umisu a disposision.#


text:
Concord, New Hampshire
Ti Concord /ˈkɒn.kərd/ ket isu ti kapitolio ti Estado ti New Hampshire ken tugaw ti kondado ti Kondado ti Merrimack. Ti populasionna ket 42,695 manipud ti senso ti Estados Unidos idi 2010.[1]
Ti Concord ket mairaman dagiti purok ti Penacook, Daya a Concord ken Laud a Concord.
Dagiti nagibasaran[urnosen | urnosen ti taudan]
- ^ United States Census Bureau, American FactFinder, 2010 Census figures. Naala idi Marso 23, 2011.
Dagiti silpo ti ruar[urnosen | urnosen ti taudan]
Midia a mainaig iti Concord, New Hampshire iti Wikimedia Commons


text:
Sasao a Kei–Tanimbar
Ti sasao a Kei–Tanimbar ket dagiti bassit a grupo ti sasao nga Austronesio (heograpiko a sasao a Tengnga–Akindaya a Malayo-Polinesio) nga insasao babaen ti agarup a sangagasut a ribu a tattao idiay Kei ken Is-isla Tanimbar iti akin-abagatan a Maluku, ken idiay amianan a bangir ti Peninsula Bomberaia.
Dagiti pagsasao ket dagiti sumaganad:
Dagiti nagibasaran[urnosen | urnosen ti taudan]
- ^ Hammarström, Harald; Forkel, Robert; Haspelmath, Martin, dagiti ed. (2017). "Kei–Tanimbar". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
Ni Tatang Lakay
(Umuna a paset)
NAGSAGRAP itay nabiit ti maysa a padi gapu iti panangpabainna iti maysa a 17-ti-tawenna a babai bayat ti pannakabuniag ti anak daytoy iti maysa a simbaan sadiay Mandaue City.
Nagallaallatiw iti social media ti panangbassawang daytoy a padi iti babai maigapu ta ti pabuniaganna nga anakna ket timmao nga awan ti lehitimo nga amana.
Ti makadakes, pinabainanna ti single mother iti sanguanan dagiti sangailina ken dagiti timmabuno iti pannakabuniag ti anakna.
“Nalawlawagan” met laeng ti nakullaapan a panunot ti padi ket dimmawat iti pammakawan iti single mother a pinabainanna.
Pagyamanan ta inawat ti babai ti panagpakawan ti padi.
Kas nakunana, kasla naikkat ti buttuon iti barukongna iti panangpakawanna iti padi a nangpabain kenkuana.
Mismo a ni Papa Francis ti nagkuna: Naaddaan dagiti nagannak kadakayo iti anak a lalaki wenno babai a mabuniagan, ngem iti sumagmamano a tawen, isudanto met ti maaddaan iti anak a mabuniagan, wenno apo…. Ket agtultuloy ti kadena ti pammati.”
Ngem saantayo a kas ken ni Papa Francis nga ingget darisay ti panagpuspusona ken ingget lawa ti pannakaawatna. Ordinariotayo laeng a tattao a saan a makaawat no ania ti pamkuatan ti maysa a pasurot ti Simbaan a mangpabain iti maysa nga ina gapu laeng ta awan ti ama ti ubing a pabuniaganna.
Iti biangtayo, saantayo a mapnek iti kasla pitik laeng iti lapayag a naipaay iti daytoy abusado a padi. Saantayo a mapnek iti arig arasaas laeng a timek ti Simbaan iti panangballakadna iti nakabasol a padi.
Adda pay ketdi panagduaduami iti panagpakawan ti padi. Dakkel ti suspetsami nga inaramidna laeng dayta agsipud iti kabara dagiti pammabalaw a naibato kenkuana gapu iti saan a makatao ken di maiparbeng nga inaramidna iti maysa a parsua a nupay nailaw-an a nagayat iti lalaki a dina maitakderan ti inaramidna, saan a napukaw ti panagtalekna iti Dios ket pinabuniaganna ti anakna tapno agbalin a kristiano ken nasayaat nga umili iti masakbayan.
Kadakami, saan a nadarisay ti panagpakawan ti padi, napilpilit laeng a nagpakawan gapu ta rimkuas dagiti timek a nangbabalaw iti inaramidna.
Kas kadagiti dadduma a di napnek iti panagpakawan ti padi, ad-adda a umayonkami iti pannakadisiplina daytoy agsipud iti saan a maiparbeng nga inaramidna, kas maysa a parsua a kinawesan ti Simbaan a mangirakurak kadagiti pannursuro ni Hesus.
Kadagitoy a panawen, saan a mailibak nga adun dagiti pasurot ti Simbaan ti nayaw-awan iti pampanurnorenda a dalan. Imbes a ti nalinteg dalan ti surotenda, kas iti “matuwid na daan” ni Presidente Benigno Aquino III, ti ketdi pagkurbaan wenno iti paglintegan ti pagdaliasatanda agsipud ta napalanas ti pagnaanda, saan a kas iti dalan dagiti pudpudno a misionario a kibbakibbakol ken namirit kadagiti siit a mangpuris iti dapanda ken mangipalay iti ut-ot ken saem.
Umat-attidog ti listaan dagiti disipulo ti Dios a simmiasi iti dalan. Kas daydi eskandalo a nakainbolbaran ti dua a nangato ti saadna a padi. Ti maysa ket naibutaktak nga adda dua a putotna; ti ina dagiti ubbing ket maysa kadagiti tumultulong kadagiti aktibidad ti Simbaan. Ti sabali ket impulong ti sekretariana iti sexual harassment. Pinaglibakan iti naud-udi ti pammabasol ti mapapati a biktima. Nabara daytoy nga eskandalo ta dimmanon pay iti imatang ti Vatican a nangisayangkat iti panagimbestigana.
“Ita, itudotayo manen ti agpabpabasol a ramay iti bagitayo. Agsagsagaba iti nakaro a leddaang ti intero a Simbaan ti Pilipinas kabayatan a maisebba iti beggang ti integridadna kadagiti kaso ti aktual wenno mapapati a dakes nga aramid a seksual ti sumagmamano kadagiti pastorna,” reaksion ti Catholic Bishops Conference of the Philippines (CBCP) iti pastoral a suratna.
“Gapu kadagitoy, iyebkasmi ti ladingitmi ken dumawatkami iti pammakawan manipud iti Mannakabalin, kasta met kadagiti tattao,” innayonna.
Adda pay am-ammomi a padi (ubingkami pay idi) a naglabus iti abitona agsipud ta adda nasikoganna a kadkaduana iti simbaan. Damagmi idi a nagtipon dagiti dua ket pimmanawda iti lugarmi tapno maiyadayoda iti manidsidir a mata ti kagimongan.
(Adda tuloyna)


text:
Kategoria:Polonia
Dagiti subkategoria
Daytoy a kategoria ket addaan kadagiti sumaganad a 2 a subkategoria, manipud iti 2 a dagup.
H
- ► Heograpia ti Polonia (1 K)
E
- ► Dagiti pungol nga artikulo ti Polonia (1 K, 1 P)
- Dagiti pagilian idiay Europa
- Dagiti estado a kameng ti Kappon ti Europa
- Dagiti republika
- Dagiti Eslabo a pagilian ken teritorio
- Tengnga nga Europa
- Dagiti pagilian a nagbeddengan ti Baybay Baltiko
- Dagiti pagilian ken teritorio nga agsasao ti Aleman
- Dagiti pagilian ken teritorio nga agsasao ti Ukraniano
- Dagiti estado a kameng ti NATO
- Dagiti pagilian ken teritorio nga agsasao ti Polako


text:
STA. LUCIA, Ilocos Sur – Maysa nga Indian national ti naireport a hinold-ap dagiti tallo nga armado a lalaki idi bigat ti Pebrero 3.
Kas maibatay iti report ni Ronda Barangay Captain Reynaldo Dinglasan iti polis ditoy, tallo a lalaki a nagaruat iti nangisit a tisirt nga adda markana a BID iti likud dagiti nanghold-ap iti Indian national a ni Rampreet Chumber, 33, naasawaan, ken agnaed iti Barangay San Antonio, Candon City.
Apaman a naawatda ti report, dagus a nagresponde dagiti polis iti panangidaulo ni Senior Inspector Ramil R. Mendioro, OIC, sada pinakaammuan dagiti police stations a kaparanget ti Sta. Lucia tapno maipasdek dagiti checkpoint iti posible a pagdaliasatan dagiti suspek ngem negatibo ti resultna.
Bayat ti panagpalutpot dagiti polis iti mapapati a nakapasamakan ti hold-ap, simmangpet ti biktima a naglugan iti traysikel ket pinatalgedanna ti report a nahold-ap.
Kinuna ni Chumber nga idi agarup 11:00 ti bigat ti nadakamat a petsa, bayat ti kaaddana iti tienda ni Vilma Pimentel y Ragunton tapno agkolekta iti pautangna, dua a di nabigbig a lalaki ti dimsaag manipud iti nalabaga a SUV ket inyam-amoda ti bagida a kas empleado ti BID sada binirok ti identification card ti Indian national.
Imbilin dagiti suspek ti ilulugan ni Chumber iti SUV ket idi addan ti Indian national iti uneg, nakitana nga adda pay kadua dagiti suspek nga armado.
Pinaturongan ti maysa kadagiti suspek iti paltog ni Chumber idinto nga indeklara dagiti kakaduana ti hold-ap.
Bayat ti panagdaliasat ti lugan nga agpa-Sta. Cruz, innala dagiti suspek ti kuarta ti biktima a P15,000.00, Seiko 5 a relo, drivere’s license ken selpon a Samsung.
Pinungo dagiti suspek ni Chumber babaen ti nylon cable ken kinalubanda dagiti matana babaen ti packaging tape.
Nawarwar ti biktima ti galutna ket nangpara iti traysikel a nangisubli kenkuana iti Barangay Ronda a nakahold-apanna.
Agtultuloy ti panagimbestiga dagiti polis mainaig iti nasao a hold-ap.#


text:
Dagiti lehislatibo a distrito iti Zamboanga Sibugay
Dagiti Lehislatibo a distrito iti Zamboanga Sibugay, ket dagiti umuna ken maika-2 a distrito ket isu dagitoy ti agdama a pannakabagi iti probinsia iti Zamboanga Sibugay iti Kamara dagiti Pannakabagi ti Filipinas. Ti Zamboanga Sibugay ket naaramid idi 2001 babaen ti maikatlo a distrito iti Zamboanga del Sur. Kasisigud a naaramid idi a kas ti maymaysa a distrito aginggana idi 2006, a daytoy ket nabingbingay iti dua a distrito[1] para iti 2007 a panagbutos.
Dagiti linaon
Umuna a distrito[urnosen | urnosen ti taudan]
- Siudad: awan
- Munisipalidad: Alicia, Buug, Diplahan, Imelda, Mabuhay, Malangas, Olutanga, Payao, Talusan
- Populasion (2010): 278,058
Maika-2 a distrito[urnosen | urnosen ti taudan]
- Siudad: awan
- Munisipalidad: Ipil, Kabasalan, Naga, Roseller Lim, Siay, Titay, Tungawan
- Populasion (2010): 306,627
Maymaysa a distrito (awanen)[urnosen | urnosen ti taudan]
Kitaen pay[urnosen | urnosen ti taudan]
- Dagiti lehislatibo a distrito iti Mindanao ken Sulu
- Lehislatibo a distrito iti Zamboanga
- Dagiti lehislatibo a distrito iti Zamboanga del Sur
Dagiti nagibasaran[urnosen | urnosen ti taudan]
- ^ Republika a Tignay Bilang. 9360. Naala idi Pebrero 20, 2010.
- ^ a b c Congressional Library Bureau. "Roster of Philippine Legislators". Republic of the Philippines, House of Representatives. Naala idi 7 Pebrero 2017.
- Kongresional a Biblioteka iti Kamara dagiti Pannakabagi ti Filipinas


text:
Thursday, August 6, 2015
BARO NGA ARKO TI BRGY. BONIFACIO, PROYEKTO A NAIPATAKDER
Cabugao, Ilocos Sur – Iti pannaki-amad ti Web In-Action idi Agosto 5, 2015, imbaga ni Brgy. Captain Valentin S. Tuyor, Jr. a manaynayonan latta dagiti gapuananda ken kadagiti kameng ti Konseho-da (proyekto/aktibidad) gapu iti agtultuloy a pannakikammayetda iti LGU-Cabugao kas iti Clean and Green Program (tumulongda iti panagdalus ti National Highway, panagdalus kadagiti Canal Creek ken Drainage Canal) ken naragsakda iti agtultuloy a panagkampeonda iti benneg ti Solid Waste Management Program, pannakaaramid ti slope protection iti agsumbangir iti canal creek, dredging dagiti creek canal iti masakupan ti barangay, pannakapasayaat dagiti proyektoda iti Environmental Management Program kas iti Herbary, Material Recovery Facility (MRF), Nursery, Backyard Gardening, Compost Pit ken iti pannakaidalimanek ti basura babaen iti nagkammayet a programa ti barangay ken ti LGU-LGA Tech. Inc. iti Solid Waste Management Program.
Kangrunaan a proyekto ti Brgy. Bonifacio a tinulongan ti LGU-Cabugao ket dagiti naaramid a covered canal, nasilpuan a waterlines iti Brgy. Bonifacio-Turod Patac, pannakaipatakder ti Streetlights ken LED Lights iti Kalsada ken Processional Route ti barangay ken iti Slope Protection ti agsumbangir a paset ti Gabriela Silang Road ti barangay.
Maysa pay a proyekto ket iti naipatakder a Covered Court with Fiberglass Basketball Court nga inlungalong ti Barangay Council ken ti LGU-Cabugao ken ni Gobernador Ryan Luis V. Singson a pakaaang-angayan ti dadakkel a paliga/pagsansanayan ti DepED-Cabugao ken DepED-Ilocos Sur kangrunaan iti sport events ti Basketball ken Lawn Tennis.
Kabarbaro ita a proyekto ti Barangay Bonifacio ket iti Arko a naipatakder iti ruangan no mapanka iti compound ti B arangay Hall-da iti igid ti National Highway. Indonar da Ernesto Campos, Sr. ken ni Mardonia Campos ken patubo isuda iti nasao a barangay.
Impeksa ni Kapitan Valentin S. Tuyor, Jr. iti nalaus a panagyamanda a kaduana ti Konseho ti Barangay ken pakairamanan dagiti kalugaranda iti Pamilia Campos kadaytoy a kalkalpas a proyektoda. # (Web In-Action)
Kangrunaan a proyekto ti Brgy. Bonifacio a tinulongan ti LGU-Cabugao ket dagiti naaramid a covered canal, nasilpuan a waterlines iti Brgy. Bonifacio-Turod Patac, pannakaipatakder ti Streetlights ken LED Lights iti Kalsada ken Processional Route ti barangay ken iti Slope Protection ti agsumbangir a paset ti Gabriela Silang Road ti barangay.
Maysa pay a proyekto ket iti naipatakder a Covered Court with Fiberglass Basketball Court nga inlungalong ti Barangay Council ken ti LGU-Cabugao ken ni Gobernador Ryan Luis V. Singson a pakaaang-angayan ti dadakkel a paliga/pagsansanayan ti DepED-Cabugao ken DepED-Ilocos Sur kangrunaan iti sport events ti Basketball ken Lawn Tennis.
Kabarbaro ita a proyekto ti Barangay Bonifacio ket iti Arko a naipatakder iti ruangan no mapanka iti compound ti B arangay Hall-da iti igid ti National Highway. Indonar da Ernesto Campos, Sr. ken ni Mardonia Campos ken patubo isuda iti nasao a barangay.
Impeksa ni Kapitan Valentin S. Tuyor, Jr. iti nalaus a panagyamanda a kaduana ti Konseho ti Barangay ken pakairamanan dagiti kalugaranda iti Pamilia Campos kadaytoy a kalkalpas a proyektoda. # (Web In-Action)
Posted by Bayan ng Cabugao, Ilocos Sur at 10:41 AM
Subscribe to: Post Comments (Atom)


text:
VIGAN CITY – Nanabtuog iti ima ti linteg ti maysa a grupo dagiti mannanakaw a mapapati nga akingapuanan dagiti nagsasaruno a panagtakaw iti Caoayan, Bantay ken ditoy a siudad kalpasan a natiliw ti tallo a kameng ti grupo idi agarup 2:30 ti parbangon ti Marso 4 iti compound ti Gabriela Silang General Hospital ditoy.
Nakasuanen dagiti suspetsa ngem manamnama a manayonan pay gapu iti panagsangpet dagiti dadduma a biktima ti panagtakaw.
Inaresto dagiti polis da Rollie Casigan 22, naasawaan, agnaed iti Km. 6, La Trinidad, Benguet; Raymund Dulaican, 27, baro, residente iti Tadian, Mt. Province, drayber iti Tamaraw FX; ken Randy Palqui, 21, agnaed iti La Trinidad, Benguet. Nakalibas ti maysa a kaduada.
Nakumpiska dagiti polis iti uneg ti luganda a Tamaraw FX dagiti nadumaduma a ramit-komunikasion kas iti selpon, laptop, DVD player, ken maysa a box a naglaon iti aramienta, bikal ken pigket.
Mapapati a nagpakni dagiti mannanakaw iti compound ti ospital tapno palabsenda ti rabii kalpasan ti insayangkatda a panagtakaw iti pagtaengan dagiti ag-Cuyo iti Caoayan, Ilocos Sur.#


text:
Gapu iti saan a panangsurot ni Arnel Pineda ti tempo ti National Anthem idi kinantana daytoy sakbay ti pannakiboksing ni nalatak a kampeon Manny Pacquiao ken ni Joshua Clottey para iti welterweight crown, nagsagrap ti singer kadagiti pammabalaw, kangrunaanna kadagiti opisial ti National Historical Institute.
Saan a nagustuan dagiti opisial ti NHI ti medio nabuntog a panangkanta ni Pineda iti “Lupang Hinirang” ken nakarkaro manen ti misuotna idi kellaat a kimmalay-at ti tono ti singer idi dandanin agpinal ti kanta.
Kinuna ti NHI nga idi maammuanda a ni Pineda ti agkanta iti national anthem, pinatulodanda daytoy iti palagip iti tumutop a pannakakanta daytoy ken masapul nga awan ti balbaliwanna.
Imballaag pay ni Teddy Atienza, hepe ti Heraldy Section ti NHI, a no saan nga agpadispensar ni Pineda, mabalin a makasuan daytoy wenno mabalud.
Ngem kinuna ni Pineda nga inaramidna amin a kabaelanna a mangibagi iti pagilian iti panangkantana iti National Anthem.
“Iti biangko, inaramidko laeng ti artistiko a wayawayak,” kinuna ni Pineda sana innayon a ti napateg, kinantana ti national anthem kas Pilipino a mangibagi iti Pilipinas ken ni Pacquaio.
Kinapudnona, saan laeng a ni Pineda ti krinitikar ti NHI gapu iti maisupadi a bersionda iti pannakakanta ti National Anthem. Karaman ditoy da Jennifer Bautista, Geneva Cruz, Kyla, Ciara Sotto, Karille Tatlonghari, Sarah Geronimo, Martin Nievera ken dadduma pay a nalatak a kumakanta.
Pagbatbatayan ti NHI ti Section 37 ti RA 849, ti 1988 Flag and Heraldic Code, a nangituding ti pannakasurot ti musical arrangements ken komposision ni Julian Felipe mainaig iti pannakaipatangatang ti National Anthem.
Madakamat ditoy a naputar ti national anthem a kas martsa para iti pannakaiproklama ti Kawit Republic idi Hunio 12, 1898 ken immuna a tinokar ti San Francisco de Malabon Band. Kangrunaan a panggep ti pannakaputar ti National Anthem tapno masungrodan ti espiritu ti rebolusion ken pannakirupak dagiti Pilipino kontra iti Espania.
Kas government body a nakaipabaklayan ti pagrebbengan a mangkita iti pannakarespeto ti National Anthem, ti bandera ken dadduma pay a simbolo a nasional, adda kalintegan ti NHI a mangkritikar kadagiti kumakanta a di nangsurot iti pardas ken tempo ti National Anthem.
Ngem iti sabali a bangir, adda met karbengan dagiti kumakanta a mangipeksa iti bukodda nga interpretasion iti maysa a kanta, kas artistiko nga ekpresion. Kas kuna ni Martin Nievera, kinantana ti National Anthem “kas iti panangawatna… manipud iti kaunggan ti pusona”.
Mamatikami a kalpasan ti panagpadispensar ni Pineda, ikupinto manen ti NHI ti isyo agingga iti addanto manen Pilipino nga agkanta iti pannakiboksing ni Pacquaio.
Isingasingmi a yantangay nairanta met laeng daytoy a para martsa, matokar laengen kalpasan ti pannakaiwaragawag ti nagan ti boksingero a Pilipino iti ring tapno malapdan dagiti kontrobersia no kasano ti pannakakantana.#


text:
VIGAN CITY – Agpangadua ti gobierno probinsial a mangaprobar iti pannakabangon ti maysa a primary hospital iti Quirino, Ilocos Sur gapu iti makitada a problema ti pannakamentenerna.
Kinuna ni Bokal Jerry Singson a nagpatulong dagiti agtuturay ti Quirino nga indauluan ni Mayor Clifford Patil-ao mainaig iti pannakamantener ti panggepda a bangonen
nga ospital ket ti sustainability daytoy ti makitada a problema isu a naitantan ti panangaprobarda iti kiddaw dagitoy.
Adda inted ti Department of Health a P25 milion para iti pannakabangon ti maysa a primary hospital iti Quirino.
“Ammotayo met a maysa a 4th class municipality ti Quirino,” kinuna ni Singson idinto nga innayonna a problema dagiti agtuturay no “kasano a mamentenerda ket ammoda a dida kabaelan…”
Dinakamat ti bokal ti panagbalin a white elephant ti primary hospital ti Concepcion, Del Pilar gapu ta saan a nabaelan ti gobierno probinsial a minantener.
Kinuna pay ni Singson a nai-down size ti Cervantes District Hospital manipud iti 25 bed iti 15-bed capacity agsipud ta saan a mapunpunno ti nasao nga ospital.
Inkalintegan pay ni Singson nga iti pannakai-devolve ti operasion dagiti walo a district hospitals iti probinsia, nagdakkelan a pondo ti mapan iti health sector ket marigatan ti gobierno probinsial a mangmentener kadagitoy.
Kanaig daytoy, insingasing ni Dr. Carmeliza Singson, hepe ti provincial health office, a mapagbalin laengen ti ospital a Basic Emergency Obstetric and New Born Care ket maigasto ti P15 milion para iti pannakabangon ti pasdek ken P10 milion para kadagiti pasilidad wenno personnel services.
Ngem segun ken ni Singson, agpannuray iti DOH no aprobaranna ti nasao a singasing.
Kiniddaw ni Singson ken ni Patil-ao ti panangadalda pay iti nasao a proyekto ken iti panangbuangayna iti technical working group a mapan mangisayangkat iti ocular inspection iti nasao nga ili tapno adalenda ti sustainability ti plano a mabangon nga ospital.#


text:
SAN ESTEBAN, Ilocos Sur – Baro a biag iti mangngalap a taga-Barangay Bateria ditoy nga ili kalpasan a nalasatanna ti panagkatangkatangna iti nadawel a taaw idi Hunio 20.
Segun iti report, nagpataaw idi rabii ti Hunio 19 ni Tata Roming Magno, 70, residente iti nadakamat a barangay, inyawidna dagiti iket iti agsapa, sa nagrakit a nagsubli iti taaw tapno mapanna alikumkomen dagiti dadduma a naipakat nga iketna ngem saanen a nakaawid gapu iti napigsa nga angin ken dalluyon.
Kinuna ni Tata Roming a natalna pay met laeng ti baybay idi agpataaw ngem kellaat lattan a pimmigsa ti angin nga arig nanglukot iti rakit ken nangirareb kenkuana.
Kinuna ti lakay nga inggalutna ti bagina iti rakit ket daytoy ti nagbalin a salbabidana tunggal dumuprak ti dakkel a dalluyon.
Saan nga immibbet ti lakay iti rakitna agingga nga impaigid ida ti dalluyon iti Barangay Lingsat, Sta. Maria.#


text:
STA. LUCIA, Ilocos Sur – Dua nga agtutubo ti natay idi dinungpar ti maysa a pampasahero a bus ti motorsikloda sadiay Barangay San Juan ditoy nga ili idi rabii ti Abril 5.
Naideklara a dead on arrival iti ospital a nakaitarayanda da Allan Joseph Barba, 18, ken ni Jerick Jacobe, 18, agpada nga agnaed iti Barangay Tampugo, Santa Cruz, Ilocos Sur gapu iti nakaro a sugatda maigapu iti panangdungpar ti Chona Patrick Liner a minaneho ni Junel Gubatan, 34, residente iti Barangay Subec, Pagudpud, Ilocos Norte, ti Kawasaki a motorsikloda sadiay Barangay San Juan iti nadakamat a rabii ken petsa.
Segun iti panagimbestiga dagiti polis, agpaabagatan ti motorsiklo a minaneho ni Barba idinto nga agpaamianan ti bus idi aksidente a nadungpar ti naud-udi ti lugan dagiti biktima.
Gapu iti pigsa ti pannungpar, mapapati a dagus a natay dagiti dua gapu iti grabe a sugatda.#


text:
Friday, August 18, 2017
PUBLIC HEARING DAGITI ORDINANSA, INANGAY TI SANGGUNIANG BAYAN
Cabugao, Ilocos Sur – Inangay ti Sangguniang Bayan iti ili ti Cabugao, Ilocos Sur ti Public Hearing babaen iti Joint Committees of Transportation; Public Safety and Good Government kadagiti sumaganad a napagsasaritaan: An Ordinance Prescribing the Number of Children Passengers for Tricycle-For-Hire in Cabugao, Ilocos Sur; Sanikua ti Ili, Nagan ti Ili Ordinance of Cabugao, Ilocos Sur; Ordinansa a mang-regulasyon iti panagusaran ti paputok ti Firecrackers; ken Code of General Ordinances.
Paset daytoy ti sirmata ti Gobierno Munisipal iti liderato ni Mayor Josh Edward S. Cobangbang a pannakapapigsa ken pannakanayon dagiti kasapulan a paglintegan a mangtimon iti natibker a panagannayas ti kasasaad ti Gobierno (Good Governance).
Imbinsabinsa ni SB Secretary Maxfel S. Suboc iti mapagsasaritaan ken dagiti maseknan nga SB Commitees a mangtratar iti nadakamat a Draft dagiti Ordinansa.
Nagatendar dagiti kameng ti Konseho Munisipal a nagtitinnulong a nangigannuat iti Public Hearing ket dagiti Konsehales ti Konseho Munisipal nga idauluan ni Acting Vice Mayor Danilo Q. Gazmen; Kapitanes ti Barangay; Kagawad a mangig-iggem ti Committee on Public Safety, Women and Family Relations and Youth; School Heads dagiti Elementary Schools ken iti Secondary Schools ken dagiti Federated PTA Presidents ken Officers-da; Pannakabagi ti CISTODAI; pannakabagi ti PNP-Cabugao; Police Officer In-Charge iti Traffic ken ti Blue Boys iti LGU-Cabugao.
Naaramid ti Public Hearing iti Cabugao Cultural and Sports Complex, Brgy. Rizal, Cabugao, Ilocos Sur idi Agosto 16, 2017.
Kabayatan ti Public Hearing, naidatag dagiti singasing, kapanunotan, komento ken panirigan kadagitoy a maidarirag iti pannakaaprobaran nga Ordinansa.
Naan-anay a nasungbatan dagitoy a saludsod ken kapanunotan babaen iti panangtratar dagiti umisu nga Opisiales a mangsungbat kadagitoy a Draft Ordinance.
Dagiti dadaulo dagiti Komite a nangidaulo iti pannakatarawidwid iti Public Hearing ket dagiti sumaganad a nagkaykaysa a Komite iti Transportation; Public Safety ken Good Government nga idauluan da SBM Danny Q. Gazmen ti Public Safety ; SBM Atty. Randy Baniaga G. Kinaud ti Good Government ken ni SBM Vicky S. Serna iti Transportation.
Nakikaysa met ni Mayor Josh Edward S. Cobangbang iti nadakamat a Public Hearing. # (Web In-Action)
Posted by Bayan ng Cabugao, Ilocos Sur at 8:30 AM
Subscribe to: Post Comments (Atom)


text:
Wednesday, February 7, 2018
FIELD DAY & GRADUATION TI BRGY. ARAGAN, NABALLIGI
Cabugao, Ilocos Sur – Naangay ti Graduation ti Local Farmer Technician Led Farmers Field School on Sustainable Corn Production iti Dry Season 2018 ken naaddaan ti 26 a bilang ti nagadal a mannalon (Farmer- Partners) iti Barangay Aragan idi Pebrero 6, 2018 iti Barangay Aragan, Cabugao, Ilocos Sur.
Daytoy a panagadal ket inesponsoran ti Dapartment of Agriculture-RFO 1, ATI-OPAG ken iti LGU-Cabugao nga idauluan ni Mayor Josh Edward S. Cobangbang ken impatungpal ti DA-LGU a tinarawidwidan da Mr. Obas Bill Y. Baclig, AT, Mr. Henry B. Saliganan ken ni Mr. Bert P. Vicente, agpada a Local Farmer Technician.
Iti naangay a programa, indauluan ni Ms. Marilyn R. Manantan, FFS Participant ti panglukat a kararag.
Iti biang ti Konseho ti Barangay nga idauluan ni Brgy. Captain Modesto P. Ronque, pinagyamananda ti DA-RFO 1 ken ti LGU-Cabugao ken kakaduana pay nga Ahensia kadaytoy a nagun-od dagiti mannalon a kalugaranda. Impeksada a kankanayon koma latta a mairamanda kadagiti programa ti Agrikultura iti LGU-Cabugao tapno maidur-as met ti kasasaad dagiti mannalon ditoy a lugar.
Acknowledgement of Guests/Participants ti inakem ni Municipal Agriculturist Robert S. Savella ken Presentation of PTD Result ti binagi ni Mr. Jovany N. Tubera, FFS Participant.
Nangted ti Impresssion da Ms. Shirley B. Sajor ken ni Mr. Cenon B. Sevilleja agpada nga FFS Participants.
Nagatendar ken nangipaay ti Mensahe ni Mayor Josh Edward S. Cobangbang. Kimmablaaw ken nagyaman kadagiti nagturpos, opisiales ken lumugar ti Barangay Aragan. Dinakamatna ti pateg ti panangabrasa dagiti mannalon iti agtultuloy a panagbaliw/pannakaipakat ti baro a Teknolohia.
Nagatendar ken nagmensahe met da Mr. Marcelino Alibin, pannakabagi ti Provincial Agriculture Office (OPAG) ken ni Mr. Sonny Apan, INREC-DA RFO 1.
Impresentar ni Mr. Henry B. Saliganan, AT/FFS Facilitator dagiti FFS Officers.
Nagsapata dagiti opisiales ti FFS ken naaramid ti pannakaakseptarda a naggraduar iti nasao a kurso dagiti 26 a mannalon.
Naisaganad ti Intermission Number.
Presentation of Graduates ti inakem ni Mr. Bert P. Vicente, LFT/FFS Facilitator.
Naisaganad ti Confirmation of Graduates, Acceptance of Graduates ken Distribution of Certificates.
Nagatendar met dagiti Agricultural Technologists (ATs) ti DA-LGU Cabugao. Kasta pay dagiti nagbuya a lumugar, sangaili ken Opisiales ti Barangay Aragan.
Nakikaysa met ni SBM Danny Q. Gazmen iti Graduation ti Farmers.
Sinerraan ni Ms. Katrine Joy P. Tapuro, AT/Corn Coordinator ti programa. Nagyaman iti sapasap a nakipagtaming iti panagballigi daytoy a programa ti Munisipio kadagiti mannalon.
Nagpaay nga Emcee da Mr. Angelito R. Baclig; Mr. Wilfronio B. Manuel ken ni Mr. Bert P. Vicente, FFS Facilitator. # (Web In-Action)
Posted by Bayan ng Cabugao, Ilocos Sur at 10:24 AM
Subscribe to: Post Comments (Atom)


text:
NEBULIZERS. Inawat ni Mayor Edgardo Cobangbang Jr., (makannigid) dagiti nebulizer para kadagiti 33 a barangay ti Cabugao, Ilocos Sur manipud ken ni Cong. Ryan Luis Singson idi Abril 16. Inimatangan dagiti municipal officials ken dagiti barangay captains ti Cabugao ti pannakaiyawat dagiti nebulizer, proyekto ti kongresista para salun-at a naiwaras iti 296 a barangay iti umuna a distrito ti Ilocos Sur. (ladawan:Dante Tacata/teksto:Mancielito S. Tacadena)
You are here: Home › Archive › Media › Photo Galleries › NEBULIZERS


text:
Nakipaset met dagiti kameng ti law enforcement agencies a kas iti Philippine Army, 81st Infantry Battalion, 7ID, Alpha Company babaen ti panangidaulo ni 1st Lt. Virgilio Caesar Parvera, ti Municipal Police Station nga idauluan ni Deputy Chief Nestor Savellano ken iti Bureau of Fire Safety babaen ti panangibagnos ni Fire Marshall Elmer Acapuyan kadagiti kakaduana.
Indauluan met da Dr. Lotgarda Tayao ti RHU Cabugao, Mr. Florante Jara, ti MPDC, Meselyn Cachapero ti Assessor’s Office, SB Member Benedict M. Savellano ken SB Secretary Maxfel S. Suboc ti Sangguniang Bayan, Waterworks, Treasurer’s Office, ken Mr. Elmer G. Bromeo ti Federated Farmers.
Nakipaset met dagiti Opisiales ti Barangay iti maikadua nga eskediul. Dagiti Kapitanes a nangidaulo kadagiti kakaduada a nag-Tree Planting ket da Marga-ay Brgy. Captain James Sera, Pila Brgy. Captain Romeo Galamgam ken Pug-os Brgy. Captain Arnold Yangat.
Nakipartisipar met da Liga ng mga Barangay Secretaries President Ronnie Bringas ken kakaduana, estudiante ti Cabugao National High School nga idauluan ni Principal Felipa B. Asuncion ken dadduma pay a pannakabagi ti sektor nga adda iti 2nd Batch schedule.
Tunggal nagmula ket dimmagasda ti imulada a seedlings iti arubayan ti Punong Barangay ti Sitio Rebba, Brgy. Cacadiran ken iti temporario a nursery iti katengngaan ti dalan nga agturong iti Magarang Spring. In-giya ida ni MENRO-Designate Edgar S. Balangatan ti disso a pagmulaan ti grupoda. Imbatad ti MENRO a naballigi daytoy nga aktibidad iti dayta nga aldaw. # (Web In-Action)


text:
VIGAN, Ilocos Sur- Angayen ti gobierno probinsial ti Ilocos Sur Choir competition a pagsasalipan dagiti pagadalan, LGUs ken NGOs inton Disiembre 21.
Dua a kategoria ti pagsasalipan: Category I, para kadagiti pagadalan iti private ken public elementary ken high schools ken ti Category II, para kadagiti kolehio, LGUs ken NGOs.
Masapul a saan a nakurkurang ngem 20 ken saan a nasursurok ngem 30 a members ti mangbukel iti choir.
Dagiti gunggona: 1st prize- P30,000, 2nd- P20,000,3rd- P10,000 ken consolation prize- P5,000.#


text:
Makan a la Pinoy: Basi Revolt
Ni BRENDA S. DACPANO
www.nordis.net
Ti basi (bá.si) ket arak nga aramid dagiti Ilokano manipud iti bennal (sugarcane juice) ti unas. Mailambong daytoy kakuyog ti lomboy wenno aniaman a mailaok a prutas wenno ubbak/ukis ti kayo a pampabanglo ken tapno agmaris kayumanggi, malaokan iti bubod ken mayadi iti burnay. Kadawyan maikali ti burnay iti daga nga apag-tangwa ti ngarab ken kalubna.
Gapu ta bulan ti Setiembre itatta, intay’ lagipen ti pannakilaban dagiti nagkauna a rebolusyonario nga Ilokano gapu iti panangilabanda iti pangkabiagan dagiti Ilokano idi panawen ti kolonialisasion dagiti Español. Setiembre 16, 1807 idi bimtak ti Basi Revolt.
Agrarairan ti industria ti basi iti rehion ti Ilocos sakbay pay ti panawen ti kolonial nga Español ditoy pagilian. Nagtultuloy a dimmur-as daytoy uray idi panawen ti panagturay ti Español aginggana inistriktuanda ti panaginum ti basi dagiti Ilokano. Daytoy ket gapu ta kayat ti España nga agganarda babaen iti panaglakoda iti bukodda nga arak kadagiti Ilokano. Inaramidda a maysa kadagiti sentro iti galleon trade-da ti Villa Fernandina (Vigan itatta), a kabesera ti probinsia ti Ilocos.
Ngem nagtultuloy latta a naregta ti produksion ti basi iti Ilocos agingga iti ungto ti maika-18 a siglo. Gapu ditoy, maysa a pangta iti negosioda nga arak ti panagdur-as ti industria ti basi. Isu nga idi 1786, indeklara ti España ti monopolio iti arak ken imparitda ti panagaramid ken panaginum ti basi. Arak ti España laeng ti adda a magatang kadagiti tiendaan ti gobierno.
Kalpasan ti dua a dekada a disgusto ditoy a diktar iti ekonomia, kasapulan a lumaban dagiti Ilokano. Idi Setiembre 16, 1807, dagiti umili ti Piddig, Ilocos Norte nga indauluan ni Pedro Mateo, a cabeza de barangay ken ni Salarogo Ambaristo, maysa a Tingguian, ket nangiwayat ti panagbaringkuas laban iti monopolio iti arak. Sinerrekda ti Sarrat, Laoag ken Batac, nagrekrutda ti adu a rebelde, ken inaramidda a base ti operasionda dagiti nawayawayaan nga ili. Immabante dagiti rebelde iti laud agturong iti Badoc ken Sto. Domingo, agingga iti panggepda a makaptiur a Villa Fernandina. Tunggal ili a labsanda ket maalada ken makarekrutda ditoy iti ad-adu pay a makitipon kadakuada.
Ngem kalpasan ti dua a lawas, nangidaulo ti alcalde mayor ti puersa a regular a tropa ti Español. Idi Setiembre 28, 1807, dinarup ken inabakda dagiti rebelde iti maawagan itatta a Barangay Gongogong iti abagatan ti Karayan Bataoay iti ili ti San Ildefonso. Ditoy a nagsardeng ti 1807 Basi Revolt. Naibangon ti pakalaglagipan a monumento iti deppaar ti kalsada ti Pidding.
Mabuya met ti interpretasion ti Basi Revolt kadagiti debuho ni Esteban Villanueva a 14 kuadro a painting-na idi 1821. Makuna a dagitoy a debuho ket kaunaan a historical paintings iti Southeast Asia. Naipakita ditoy dagiti balligi ken kinabannuar dagiti rebolusionario. Makita dagiti paintings iti Museo ni Padre Burgos iti tengnga ti Siudad ti Vigan. # nordis.net


text:
Hustisia para ken ni Padrigao, kdp…
(editorial)
Itulodna iti eskuelaan ti anakna nga agtawen iti pito. Pinaltogan dagiti nakamotorsiklo. Maysa a bala ti 9mm ti simmarot iti pangana. Natay ni Aristeo Padrigao, anchorman ti DZRS Radyo Natin ken kolumnista ti Mindanao Monitor Today. Daytan panagultimon ti panangiwarwaragawagna iti kinasaknap ti illegal logging iti lugarda ken ti kinalabes a graft and corruption a mapaspasamak iti Siudad ti Ginggoog.
Anian a nagsaem. Anian a kinaulpit. Matay ti maysa nga ama iti kinaranggas iti sanguanan iti anak. Iti sanguanan iti adu a mata. Kasla biag ti manok, a no pinalapal ket nagkuripaspas, naungkel. Ngem saan a manok dagiti kameng ti media!
Ania daytoyen a mapaspasamak kadakami a kameng ti fourth estate? Maikamanon a journalist a pinatayda ni Padrigao? Maika-6 itoy a tawen. Maika-61 manipud 2001. Anian, nakaam-ames a panagipatli kadagiti ‘timek dagiti umili’. Mano pay kadi ti sumaruno? Walo? Duapulo? Di mabilang? Saan laeng a nakas-ang no dipay ket nakakaskas-ang.
Daytoy a mapaspasamak ket kinatakrot ken kinamunnel nga aramid. Apay a patayen ti tao a mangiwarwaragawag ti kinapudno? Saan laeng a kinatakrot ken kinamunnel no dipay ket nakababain nga aramid iti mata ti lubong.
Nakababain, ti Pinas ket naakusaran iti kongreso ti USA gapu kadagitoy a extra-judicial killings ken detenido y desaparcido. Anian a panaglabsing iti human rights ti mapaspasamak. Mano pay ti mabalo? Mano pay dagiti maulila gapu iti panagsao iti kinapudno? Sadino kadi ti pagturongan ti gimong? Agturongen ti gimongtayo iti ‘umok’ dagiti aso a pakabuyaan iti nginnerngeran, pinnarukmaan ket ti katibkeran ti sangi ti agari. Dagiti awanan gaway ket nakaay-ay-ay. Daytoy kadi ti klase ti gimong nga ipatawidtayo kadagiti ub-ubbing? Iti sumaruno a kaputotan?
Saan laeng a nakaladladingit. Makapasiudot pay! Iti kinaadun a pammapatay kadagiti katrabaho ken panagpukaw dagiti sumagmano a tattao, agpatingga laeng daytoy a suyep iti panagtayok ti estadiska. Dayta ti nalawag ken agdadata a kinapudno. Estadistika a manmano iti mangayat a mangpuyot ti silbato ta isu met ti magudas a sumaruno. Saan kadin a sumardeng daytoy a panagkettel ti biag? Wenno saan a kabaelan a pasardengen?
Saan a mabalin nga ibaga a ‘kasta la ti biag’ wenno ‘awan iti maaramidan.’ Adda maaramidan no kayat. Makauman a denggen dagiti balikas a pampakalma laeng wenno dagiti balikas a nangiligsayan iti pasamak ken pangliklikan iti pammabalaw. Dagiti balikas a nagawit iti kari. Dagiti kari a paborito nga itayab dagiti kali. Ngem ti agdadata a kinapudno, inton nagbaaw ti isyu, agbalinto a dapo ket ipalais iti angin.
Saanmi laeng a maawatan no apay a maaramat ti milliones nga intelligence fund ti kapolisan a gastosen dagiti nangangato nga opisial ken ti asawada iti ipapanda iti ballasiw taaw. Saanmi a maawatan ti pannakaaramat ti pundo. Apay a di usaren dagitoy a pundo tapno maamuan iti kinaasino dagiti mammapatay kadagiti unsolved crimes, no asino iti nangmandar kadagitoy tapno maadal no kasano a solbaren ti parikut iti kasasayaatan amin a wagas ken addang.
Asino pay ti sumaruno a Padrigao? Isuna? Isuda? Siak? Dakami? Saan metten a!
Isu a kondenaenmi iti kangatoan nga agpang daytoy a pammapatay kadagiti journalist. Kondenaenmi iti saanmi a pannakakita iti uray no sangkabassit laeng koma a lawag a mangited iti namnama a mapasardeng dagitoy a pammapatay ken panagpukaw. Nasken met iti intay panagtimek! ##
Friday, November 21, 2008
Hustisia para ken ni Padrigao, kdp…


text:
Iti paniriganmi, ti Aldaw ti Puso a tinawen a mapasamak tunggal Pebrero 14 ti kangrunaan nga ibunannag ken selebraran kadaytoy a bulan. Sangalubongan a selebrasion para iti ayat ken panagkaykaysa; panangipaganetget iti pammati, namnama, ayat—ngem kangrunaan iti amin ket ayat, ti ekselente a tagipatgen ken rumbeng nga agtalinaed iti sosiedad; tapno agtalinaed ti kappia ken talinaay, nasken ngarud ti panangisaknap ti ayat. Daytoy ti pudpudno a kaipapanan ti Aldaw ti Puso – ayat, saan ket a riribuk wenno gubat.
Iti panangamirismi, namungay ti selebrasion iti pannakaibalud ni Padre Valentin gapu iti panangsupringna iti pammilin ni Roman Emperor Caludius I a maiparit ti panangannong iti kallaysa kadagiti lallaki nga awanan asawa tapno mapilitda nga agkappeng iti armada amin tapno mapabileg ti puersa iti gubatan.
Nangannong ni Padre Valentin kadagiti kasar ta napanunotna nga awan kaes-eskan ti gubat a pakaibuisan ti adu a biag ken sanikua; di maitutop a lak-amen ti tao. Napanunotna nga ad-adda a nasaysayaat a pagsaknapenna ti ayat, pammateg ken panangilala ngem ti gubat.
Dayta ti rason no apay a tiniliwda ti padi ken naibalud.
Uray iti uneg ti pagbaludan, pinagsaknapna latta ti ayat babaen ti suratna iti ubing a kanayon a bumisita kenkuana, a nangikur-itanna iti ‘From your Valentine’ nga agingga iti agdama ket maus-usar kadagiti ka-valentina ken ka-valentino.
Iti panangipudosmi, iti met laeng mitolohia dagiti Romans (Metamorphoses, by Apuleius, 2nd century AD) ti namungayan ni Kupido. Saan a tinungpal ni Kupido ni Diosa Venus nga inana a panaenna ni nalibnos a Psyche. Saan a naisaruag ti kinadangkok, ad-adda a nagari ti ayat. Impakitana ti panangisaknap ti ayat.
Apay nga ubing ti representasion ni Kupido? Ubing ni Kupido ta iparangarangna met a maitutop laeng a tuladen dagiti talugading dagiti ubbing. Awan kadakuada ti gura ken kinadangkok, awan kadakuada ti innapas, agtaltalinaed kadakuada ti awan mulitna nga ayat. Isu a nasken a pagtalineden ti kinaubingtayo iti puso ken nakemtayo tapno agsaknap ti ayat.
No mangisagutayo iti valentine’s card wenno sabong wenno aniaman a regalo, isimbolona a nagubbog ti ayat iti barukongtayo; imbellengtayon dagiti negatibo a rikna ken panunot iti nganga ti tawa.
Babaen kadagitoy a tuodan wenno kapuonan ti Valentine’s Day, iparangarangna nga ad-adda koma nga isaknap ti panagayat ngem ti gubat. Ad-adda koma nga isaknap ti panagtutunos ken panagkikinnaawatan ngem ti panagsisina ken saan a panagkikinnaawatan. Apay nga aggiginuratayo idinto a mabalintayo ti aggagayyem?#


text:
SAN FERNANDO CITY, La Union – Ibilang ti kapolisan ditoy a natukkolda ti dakkel a takiag ti sindikato ti droga nga agop-operar iti probinsia ti La Union iti pannakaaresto ti maysa a masuspetsa a shabu queen ken uppat pay a tattao iti naisayangkat a buy-bust operation kadakuada ditoy siudad itay nabiit.
Iti reportna ken ni Police Regional Office 1 Regional Director Police Chief Supt. Ricardo C. Marquez, kinuna ni Police Superintendent Rolly A. Bersola, Action Officer ti Regional Anti-Illegal Drugs Special Operations Task Group (RAIDSOTG) a dua a kaso ti naipila maikontra ken ni Micaela M. Paloma alias “Mimi”, Edgar J. Gapasen alias “Pangyaw”, Herriet D. Pimentel alias “Kiray”, Rodolfo A. Baking ken maysa a lalaki a menor de edad a tiniliw dagiti operatiba ti PRO1 bayat ti buy bust operation nga insayangkatda iti Zandueta Street, Barangay 1, ditoy idi August 17.
Kinuna ni Bersola a nakumpiska dagiti operatiba manipud kadagiti suspek bayat ti nasao nga operasion ti siam a medium heat-sealed sachet a nagkarga iti white crystalline substance a masuspetsa a shabu, marked money, cellular phones, ken kotse a Honda CRV.
Am-ammo ni Paloma a big time drug courier manipud iti Metro Manila nga agitultulod iti droga iti La Union, segun iti report ni Bersola ken ni Marquez.
“Sinipsiputanmi ni Mimi iti napalabas a bulbulan ket iti pannakatiliwna, mainspirarkami a mangituloy iti kampaniami maikontra kadagiti drug pushers,” kinuna ni Bersola.
Dagus a naipan dagiti naaresto iti opisina ti RAIDSOTG para iti dokumentasion idinto a naipan dagiti nakumpiska nga ebidensia iti PDEA Regional Crime Laboratory para iti pannakaamirisda.
Naipila ti kaso a panaglabsing iti Sec. 11, Article II ti RA 9165 ken panaglabsing iti Section 5 kas intuding ti Section 36 ti Article II maikontra kada Paloma, Gapasen, Pimentel ken Baking.
Naipaima ti maikapat a suspek, maysa a menor de edad, iti Women and Children’s Protection Desk (WCPD) iti San Fernando City.#


text:
Madakamatko ditoy a sakbay a nagturpos dagiti annakko, intuloyko met ti panagbasak iti Baguio Colleges Foundation (University of the Cordilleras itan) babaen ti study leave. Maysa a kondision ti study leave (agbasaak nga agsueldo) ti panagsublik nga agisuro met laeng iti distrito a pagisuruak.
Idi nagsubliak nga agisuro, innalanak ni Miss Rondaris iti opisinana a para aramid kadagiti reports. Nanam-ay ti trabahok agsipud ta dua laeng a subjects ti isurok. Suna laeng ta workaholic ni Miss Rondaris. Masansan a maisutsutil kadagiti school administrators ti masansan a pannakaladawda nga aggawid iti malem. Adda pay dagiti tiempo a pasado alas siete ti rabii ti panaggawidda gapu iti kaatiddog ti miting nga angayen ni Miss Rondaris. No dadduma, aglibas payen dagiti adda pasusuenna wenno dagiti managbuya iti soap opera tapno kamakamenda laeng ni “Mari Mar”.
Dita ti nakakitaak no kasano ti panagsakripisio dagiti school administrators. Nautobko iti bagik a diak kabaelan ti kasta a kasasaad ti maysa nga administrador, aglalo kaniak a no mumalemen, kayatko nga addaakon nga aginana iti uneg ti pagtaengak. Kastoy kadi ti kayatmo a biag? nakunkunak iti nakemko.
Iti daydi a tiempo, plano ni Miss Rondaris ti mangbangon iti pagiwarnak iti distrito. Gapu ta maysaak a mannurat ken kolumnista iti Timek ti Amianan, pagiwarnak ti Nueva Segovia ti Vigan, siak ti pinusgan ni Miss Rondaris a mangisagana kadagiti ubbing nga agbasbasa ken dagiti mangisursuro iti panangbangonmi iti pagiwarnak. Siak ti naturtoran a naglektiur kadagiti ubbing ken dagiti kabaddungalak mainaig iti panagsurat iti damag, ababa a salaysay ken daniw. Nangayabak pay kadagiti dadduma a mannurat a timmulong kaniak. The Gleaner ti nagan ti pagiwarnak a binangonmi.
Iti umuna a tawen ti pagiwarnak, nakagun-od daytoy iti sumagmamano a pammadayaw manipud iti division office.
Ngem saannak a kontento kadagitoy. Iti bukodko a biang, ad-adu koma pay ti magapuanak no ngumatoak iti puesto. Ngem maup-upayak no dadduma iti kaadu ken kadagsen ti pagrebbengan dagiti administrador.
Maysa a malem, bayat ti panagisagsagana da Miss Rondaris iti listaan dagiti maipromot ti kina-Master Teacher I, naaddaanda iti problema agsipud ta adda dagiti nagsanud a nagipila iti aplikasionda.
Madakamat ditoy a katukad ti Principal I ti Master Teacher 1 no sueldo ti pagsasaritaan. Nangatngato la bassit ti sueldo ti Principal I agsipud ta adda maited kadakuada a RATA. Ngem no pagrebbengan, adayo a nanamnam-ay ti Master Teacher I. Isu ketdi ti mapaayaban no adda dagiti demonstration teachings nga isayangkat ti distrito wenno iti division office.
Diak malipatan daydi nga aldaw. Bayat ti panagpapatang da Miss Rondaris ken dagiti sumagmamano a prinsipal tapno masulnitanda dagiti bakante, nataldiapannak ket inayabannak.
“No makaisubmiteka kadagiti requirements para Master Teacher ita met laeng sakbay ti alas kuatro, sikan ti ipullatmi,” kinunana sa immisem. Ammok lattan a manutsutil ti isemna ta imposible a makaparnuayak kadagiti dokumento a kasapulan iti aplikasion para Master Teacher I.
“No makaidatagak inton alas kuatro, pastrekennak met laeng, Ma’am?” sinaludsodko a diak nagkirem a nangmatmat kenkuana.
“Ti lokottoyen, ti kunam, agang-angawak?” kinuna ni Miss Rondaris.
Naggawidak a dagus iti balaymi. Inruarko ti pamuskolen a Manila envelope a nakapailaonan dagiti inukkonko a sertipikasion dagiti seminar ken workshop nga inatenderak, dagiti awards ken komendasion a naawatko. Di ammo da Miss Rondaris a kas panagsaganak iti pannakaital-ok iti puesto, insaganakon dagitoy a dokumento ken pinapirmaak kadagiti maseknan a prinsipal, district supervisor ken division supervisors.
Petsa laeng ti kurang dagitoy a dokumento ket dayta ti inmakiniliak.
Alas tres ti malem, napanak iti opisina ni Miss Rondaris. Madama a kapatpatangna ti dua a prinsipal.
“O, adda isubmitmo?” impasabatna ket nakalawlawa ti isemna a nangkita kaniak.
“Adda, Ma’am,” insungbatko sako indisso ti folder iti sanguananna.
“Nagdaraskan!” kinuna ni Miss Rondaris.
Agingga ita, kasla makitkitak pay laeng ti naiyurit a siddaaw iti rupa ni Miss Rondaris bayat ti panangsukimatna kadagiti dokumento a kasapulan para Master Teacher.
“ Kumpleto dagitan, Ma’am,” nakunak. “Kunam pay a no maidatagko agingga iti alas kuatro, sumrek ti aplikasionko para Master Teacher. Masapul a tungpalem ti inkarim,” innayonko.
Saanen a nakaliklik ni Miss Rondaris. Iti dayta met la a kanito, pinirmaan ken inrekomendana ti aplikasionko para Master Teacher
Kasta ti napasamak a panagbalinko a master teacher. Iti sibubukel a Vigan District, siak ti kaunaan a lalaki a nagbalin a master teacher.
Iti bukodko a biang, nupay saanko a nagun-od ti kinaadministrador a kalkalikagumak, ibilangko a nagun-odko met laengen ti arapaapko a maipromot iti puestok.
Saan la a dayta, dakkel ti namnamak a maital-oak pay a Master Teacher II agsipud ta iti panagretiro ni Miss Rondaris, daydi Mr. Eugenio del Castillo, Jr., ti simmukat a district supervisor iti Vigan District.
Ngem diak ninamnama a dumteng ti maysa a pasamak a pakasarakak manen ti bagik iti sabali pay a nagsangaan iti dalan a kasapulan nga agpiliak no ania a direksion ti surotek!
(Maigibusto)


text:
Friday, November 3, 2017
ITI ALL SOULS’ DAY, NOBIEMBRE 2, ADU PAY LAENG TI SIMMARUNGKAR A TAO
Cabugao, Ilocos Sur – Naruay pay laeng ti simmarungkar nga umili kadagiti minatayda kadagiti nitso ken tanem kadagiti Kamposanto nangruna iti Kamposanto Iglesia Romano Katolika iti nagmalem ti Nobiembre 2, 2017.
Nasigo a naipatungpal ti “Oplan Undas 2017” ken ti “Oplan Kaluluwa Undas 2017” a programa ti PNP-BFP babaen kadagiti pannakabagi ti linteg a nangtarabay kadagiti agsangpet-agawid a tattao nangruna iti National Highway a pagnaanda a mabatogan ti Cabugao Public Cemetery.
Naangay ti Misa Kamposanto (Uneg) iti deppaarna ti abagatan a daya iti sementerio ti ili.
Iti pannakiamad ti Web In-Action, naballigi ti dua nga aldaw (Nobiembre 1-2) a panagselebrar ta awan ti aniaman a madi a napaspasamak iti ruar ken iti uneg dagiti sementerio, segun iti Municipal Police Station ti Cabugao ken ti MDRRMC-Cabugao.
Napintas ti koordinasion dagiti nagserbisio nga Ahensia ken Sektor babaen iti panangtarabay ti MDRRMC nga idauluan ni Mayor Josh Edward S. Cobangbang, Chairperson; ti MPS-Cabugao nga idauluan ni Police Senior Inspector Jeffrey P. Carbajosa, Police Chief ken ni MDRRMC Officer Engr. Nestor B. Somera.
Kangrunaanna ket iti naannayas a pannakaaywan dagiti umili agraman iti Trapiko iti dua nga aldaw a panagselebrar ti Difunturom 2017, segun pay ken ni Engr. Somera. # (Web Situational Report)
Nasigo a naipatungpal ti “Oplan Undas 2017” ken ti “Oplan Kaluluwa Undas 2017” a programa ti PNP-BFP babaen kadagiti pannakabagi ti linteg a nangtarabay kadagiti agsangpet-agawid a tattao nangruna iti National Highway a pagnaanda a mabatogan ti Cabugao Public Cemetery.
Naangay ti Misa Kamposanto (Uneg) iti deppaarna ti abagatan a daya iti sementerio ti ili.
Iti pannakiamad ti Web In-Action, naballigi ti dua nga aldaw (Nobiembre 1-2) a panagselebrar ta awan ti aniaman a madi a napaspasamak iti ruar ken iti uneg dagiti sementerio, segun iti Municipal Police Station ti Cabugao ken ti MDRRMC-Cabugao.
Napintas ti koordinasion dagiti nagserbisio nga Ahensia ken Sektor babaen iti panangtarabay ti MDRRMC nga idauluan ni Mayor Josh Edward S. Cobangbang, Chairperson; ti MPS-Cabugao nga idauluan ni Police Senior Inspector Jeffrey P. Carbajosa, Police Chief ken ni MDRRMC Officer Engr. Nestor B. Somera.
Kangrunaanna ket iti naannayas a pannakaaywan dagiti umili agraman iti Trapiko iti dua nga aldaw a panagselebrar ti Difunturom 2017, segun pay ken ni Engr. Somera. # (Web Situational Report)
Posted by Bayan ng Cabugao, Ilocos Sur at 2:08 PM
Subscribe to: Post Comments (Atom)


text:
Cebu City – Naipromot ti probinsia ti Ilocos Sur kas Total Vacation Package iti naangay a Philippine International Trade Fair ‘09 a naangay iti Marco Polo Plaza ditoy siudad idi Hunio 25-27.
Nakipaset ti gobierno probinsial iti nasao a trade fair tapno maitandudo ti turismo ti probinsia.
Maysa a booth ti impatakder ti probinsia bayat ti trade fair a nakaipaketean ti Ilocos Sur a kas total a pagbakasionan. Nairaman ditoy dagiti packages kas iti package adventure tour, business tour, pilgrimage tours, heritage tours, culinary tour ken dadduma pay a mabalin nga ipagpannakkel ti probinsia kadagiti turista.
Kinuna ni Gov. Deogracias Victor Savellano a babaen ti nasao a trade fair, agtultuloy a maam-ammo ti Ilocos Sur iti tay-ak ti turismo.
Kinunana a babaen ti pannakaipakita dagiti ladawan ti probinsia kadagiti turista iti Cebu, maaddaan dagitoy iti idea no kasano ti langa ti Ilocos Sur ket maay-ayoda a pumasiar ditoy.
“Saan a mailibak a ti Cebu ti maysa kadagiti kangrunaan a daydaywen dagiti turista iti intero a pagilian iti agdama ket adu la ketdi dagiti makakita kadagiti ladawan. Adda met dagiti flyers ken brochures a libre a maited kadagiti bimmisita iti booth,” kinuna ti gobernador.
Ti tema ti trade fair: “Best Hospitality on Earth… Philippines”.#


text:
BANTAY, Ilocos Sur – Naladaw ti pannakaruk-at ti pondo ti Banaoang Pump Irrigation Project (BPIP) isu a bumaybayag met ti panakaileppasna, segun iti mangidadaulo iti National Irrigation Administration.
Kinuna ni Engr. Santiago Gorospe, mangidadaulo iti NIA, aganay a P195.382 milion laeng iti P740 milion a budget ti BPIP para iti 2007 ti rinuk-atan ti Department of Budget Management (DBM) wenno agdagup iti P1.24 bilion pay laeng iti kabuklan a P2.39 billion ti imparuar ti DBM a posible a pakataktakan iti pannakaileppas ti nasao a proyekto.
Kanaig daytoy, binisita itay Enero 3 ni Gob. Deogracias Victor “DV” Savellano ti project site tapno ammuenna ti agdama a kasasaad ti multi-billion a proyekto a BPIP ditoy nga ili.
Segun iti gobernador masapul nga ammuenna ti development ti proyekto tapno makatulong iti pannakaipadaras ti release ti pondo.
“Kas nabutosan a baro nga Regional Development Council Chairman ti Rehion Uno, kanayon a damagen kaniak ni Presidente Gloria Macapagal Arroyo ti BPIP, isu a personal a binisitak ti lugar tapno ammok met ti ibagbagak,” kinuna ni Savellano.
Kinuna ni Gorospe a dakkel ti maaramidan ti ibibisita ni Savellano iti proyekto tapno mapadaras ti pannakaruk-at ti pondona.
“Gapu iti nakaro a delay, saanmi met a madagdag dagiti kontraktor a mangidaras iti trabahoda,” inlawlawag ni Gorospe.
Kinuna ni Gorospe a kitkitaen itan ti NIA no maileppasda ti proyekto iti Hunio 2009 nupay agingga pay iti Disiembre 2009 ti targetda a pannakalpasna.
Indagadag pay ni Gorospe nga aprobaran koman ti National Economic Development Administrasion (NEDA) Cabinet Committee ti insubmitarda a revised overall project cost iti kabiitan a panawen.
Kabayatanna, sinarungkaran ni Savellano ti maipaspasdek a baro a rangtay a maisukat iti daan a Quirino Bridge.
Segun iti pannakabagi ti Toyo-Nippon Steel Miyaji Joint Venture, agatiddog iti 456 a metro ti proyekto a nailatangan iti P200 milion. Paset daytoy ti proyekto ni Presidente Arroyo a Construction Project for Rural Improvement.
Manamnama a malpas ti baro a rangtay kalpasan ti dua a tawen.(Mancielito S. Tacadena)


text:
VIGAN CITY- Maysa a mapadpadaanan a mabuya iti panagpiesta ti Vigan City ti panagsala iti hula da Mayor Eva Marie S. Medina ken dagiti city officials ditoy.
Iti interbio ti DWRS kenkuana, kinuna ni Mayor Eva Marie S. Medina a Hawaiian ti motif iti Balikatan-Agriculture Day inton Enero 23, ket agkawes iti nasabsabongan amin a partisipante a pakairamanan dagiti mannalon, mangngalap, Rural Improvement Club ken Balikatan.
Segun iti mayora, maangay ti parada iti bigat ket iti karabianna ti pannakakorona ti Miss Vigan.
“Napagnunumuanmi a dagiti farmer presidents, CAFC, technician, ken city officials agsalada iti Hawaiian intermission number,” impalgak ni Medina.
Ti hula ti nakaugalian a sala dagiti Hawayana nga ipabuyada no adda pasken wenno napateg a sangaili a dumap-aw iti lugarda.
Sabali pay a manamnama a pagdudupudopan dagiti tattao a buyaen ti Longganisa streetdancing competition a maangay inton Enero 22.
Kas iti kallabes, dadakkel ti premio nga agur-uray iti agkampeon iti nasao a streetdancing competition a mangitampok iti longganisa, ti nalatak a produkto daytoy a siudad.
Impakaammo ni Medina a maangay iti daytoy nga aldaw ti skills competition a pakabuyaan iti proseso ti panagaramid iti longganisa manipud iti pannakarangrangkay dagiti baboy, pananggiling iti karne, panagiwa-iwa, panagselsel, panaggalut ken panagluto.
“Ag-team-up ti 3-4 a matadero ken dua nga aglonglongganisa.” kinuna ni Medina.
“Makitatayo no kasano kasiglat dagiti mataderos ken dagiti aglonglongganisa,” kinuna ti mayora.
Dagiti nagturpos iti Los Mataderos, pagadalan dagiti agbalin a partidor, ken dagiti addaan permit nga agar-aramid iti longganisa dagiti makisalip iti skills competition.
Kinuna ni Medina a maangay ti showdown ti streetdancing iti karabianna a pannakakorona metten ti Miss Infantile King and Queen.
Dagiti sumaganad dagiti aktibidad iti panangselebrar ti Vigan City iti konbersion ni San Pablo: Jan. 19 – DZNS Radio Night, Jan. 20 – Gay Pride Night, Jan. 21 – Education Day, Jan 22 – Social Services ken NGO Day, Jan.23 – Balikatan-Agriculture Day, Jan. 24 – SK Day, Jan. 25 – Vigan City Day, Jan.26 – DWRS Commando Radio Day.
Kinuna ni Medina a dagiti Bigueño a nagballigi iti karerada ken agtaktakem iti nangato a puesto dagiti inawisda a kangrunaan a sangaili dagiti nadumaduma nga aktibidad iti panagpiesta ti Vigan a paka-iramanan da Dr. Socorro Pilor, director iti IMC; Engr. Marino Alquiza, DPWH regional director; ken Police Chief Supt. Constante Azares, PNP regional director.#


text:
BANTAY, Ilocos Sur – Iti baet ti ballaag ti kapolisan iti publiko a dida panawan ti motorsikloda a di nakatulbek, adda latta dagiti di mangitaltalek. Resulta: naitaray ti motorsikloda.
Nagpulong iti polis ni Jonalyn Pilotin y Pacpaco, 35, vendor, ken residente iti Barangay Sagpat, Bantay, Ilocos Sur a mapukpukaw ti motorsiklona a Honda XRM nga imparkingna iti sanguanan ti maysa a pagtagilakuan sadiay Zone 5, Bantay, Ilocos Sur idi agarup 7:50 ti sardam ti Hulio 7.
Kinuna ni Pilotin nga imparkingna ti motorsiklona a nakatunnal ti tulbek iti ignition iti sanguanan ti MNL Auto Parts Shop sana pinanawan ta adda napanna ginatang iti Rovigie’s General Merchandizing ngem idi agsubli, awanen ti motorsiklo.
Sinawar dagiti polis ti lugan ken nangipatulodda iti flash alarm kadagiti kaparanget a police station ngem saan a nasapulan ti motorsiklo.#


text:
Thursday, August 10, 2017
2-DAY DILG CONFERENCE, NAANGAY DITOY CABUGAO
Cabugao, Ilocos Sur – Naangay ti 2-Day Utilization Conference ti Department of the Interior and Local Government (DILG)-Ilocos Sur ken iti DILG-Region 1 ditoy ili a Cabugao, Ilocos Sur.
Binayabay ti MLGOO-Cabugao babaen ken ni MLG Officer Mrs. Constancia “Connie” Lazo Quinola, LGOO V dagiti nagkokomperensia iti ili a Cabugao a kas Host Municipality iti First District kadaytoy a taripnong ti DILG.
Naangay ti Komperensia idi Agosto 9, 2017 sadiay pasdek ti Early Childhood Care Development Center, Cabugao, Ilocos Sur.
Nagatendar dagiti Opisiales ti Barangay; Department Heads ti LGU-Cabugao; Opisiales ti ili nga idauluan ni Mayor Josh Edward S. Cobangbang.
Iti Day 1, Agosto 8, 2017, inwayat dagiti Graduate Researchers ti University of Northern Philippines (UNP) ti survey kadagiti maseknan ditoy ili a Cabugao.
Iti Day 2, Agosto 9, 2017, naangay ti komperensia ket naestudiar ti resulta iti survey ken nataming ti Citizen Satisfaction Index a ditoy ket naammuan no kasano iti kadur-as iti pannakaammo dagiti napagsaludsodan nga umili iti awareness ken availment-da kadagiti serbisio a mait-ited kadakuada manipud iti Gobierno Lokal.
Babaen itoy, madeterminar iti pagpigsaan ken pagkapsutan iti pannakatarawidwid ti serbisio. Naaramid pay ti action planning dagiti nagatendar iti maaramid a Citizen Priority Action Plan (CPAP).
Nagatendar da DILG Regional Director James F. Fadrilan, CESO IV; pannakabagi ti DILG Ilocos Sur Provincial Office nga idauluan ni Virgilio P. Sison, CESE ken ni Local Government Capability Development Chief Pedro D. Gonzales ti DILG-Region 1. # (Web In-Action)
Posted by Bayan ng Cabugao, Ilocos Sur at 1:48 PM
Subscribe to: Post Comments (Atom)


text:
VIGAN CITY – Tallo a lalaki ti biktima ti naiwawa a bala bayat ti panagsusugalda iti maysa a natayan iti Barangay 4, ditoy siudad idi Pebrero 6.
Iti pannakaisurat daytoy, adda pay la iti Gabriela Silang General Hospital da Jayson Gonzales, 26, taga-Barangay Bayubay, San Vicente, Ilocos Sur ken Clifford Rafanan, 32, taga-Barangay Pantay Fatima, Vigan City idinto a maag-agasan iti Metro Vigan Cooperative Hospital ni Gerald Villareal, 28, taga-Barangay 4, Vigan City.
Nagsagrap iti sugat iti lansalansa ti sakana ni Gonzales, iti patongna ni Rafanan idinto nga iti makannigid a sakana ni Villareal.
Segun iti report, agsusugal dagiti biktima ken dadduma pay idi limmabas ti maysa a motorsiklo a sinaruno ti maysa a kotse ket mapapati a nagpaputok dagiti naglugan a nakatamaan dagiti biktima.
Nagresponde dagiti polis ket nangiwayatda iti hot pursuit kadagiti nagpaputok ngem saanda a nakamatan dagitoy.
Madama ti inbestigasion no asino dagiti nagpaputok a nakatamaan dagiti biktima.#


text:
Pranses a Rebolusion
Ti Pranses a Rebolusion (Pranses: Révolution française; 1789–1799), ket maysa idi a panawen iti radikall a sosial ken politikal a a gulo iti Pransia nga addaan ti naipangrunaan a nagbanagan iti Pransia ken kadagiti amin a paset iti Europa. Ti patingga a monarkia nga isu ti nagturay iti Pransia kadagit napalabas a siglo ket narebba kadagiti tallo a tawen. Ti Pranses a kagimongan ket napan iti maysa nga epiko a panakabalbaliw a kas ti panakariri, aristokratiko ken relihioso a gundaway ket napuka babaen kadagiti agnanayon a panagraut manipud ti radikal a kanigid a payyak dagiti politikal a grupo, dagiti tattao iti lansangan, ken dagiti agtaltalon iti igid ti away. Dagiti daan a kapanunutan a maipanggep kadagiti tinawtawid ken herarkia – iti monarkia, aristokrasia ken relihioso a panagturay – ket napardas idi a napasardeng babaen ti baro a Panagpalawag kadagiti pamunganayan dagiti panagpapada, panakaumili ken di-maawan a karbengan.


text:
SAANEN a nasken a mapan sadiay Papal Basilica iti Santa Maria Maggiore, Rome, Italy tapno magun-od ti Plenaria Indulhensia wenno pannakapakawan dagiti basol ta mabalinen a magun-od daytoy babaen ti ipapan iti Shrine of Our Lady of Charity wenno simbaan ti Parokia ni San Agustin iti Bantay, Ilocos Sur.
Dayta ti nairakurak kabayatan ti Nasantuan a Misa a nakaiproklamaran ti spiritual bond ti Papal Basilica of Maggiore ken ti Shrine of Our Lady of Charity kasaruno ti rito ti pannakaidaton wenno “dedication” ti napangayed a simbaan ti Parokia ni San Agustin idi Enero 12, 2017.
Ti Misa ket indauluan da Arsobispo Marlo M. Peralta, Arsobispo Emeritus Ernesto A. Salgado, Bagued Bishop Leopoldo C. Jaucian, SVD, Nueva Segovia Vigar General Msgr. Cosmenio Rosimo Jr, ken Saint Augustine Parish Priest Msgr. Gary Noel Formoso, ken adu a papadi. Nakipagrambak pay dagiti mamadre, seminarista, estudiante dagiti eskuela Katolika, ken adu a laygo. Indauluan ni Vice Governor Jeremias Singson dagiti opisial ti gobierno a nakikaysa iti Misa. Saan a nakaanay dagiti tugaw iti nalawa a simbaan a nagyanan dagiti nakimisa ket adu dagiti nakipagrambak iti ruar babaen ti panangbuyada iti video screen a naimuntar iti templete iti sango ti imahe ni Apo Caridad.
Iti homilia ni Abp. Peralta, inlawlawagna ti kinapateg ti pannakaiproklamar ti spiritual bond ti Papal Basilica ni Santa Maria Maggiore ken ti simbaan ni Apo Caridad iti Arkidiosesis ti Nueva Segovia. Dinayawna pay ti napapintasen a simbaan ni Apo Caridad iti panangilungalong ni Msgr. Formoso ken suporta dagiti naayat a tumultulong iti simbaan. Impaganetgetna ti kinapateg ti simbaan kas balay ti Dios a lugar a pakaangayan dagit Misa ken nagduduma a sakramento kas ti kasar, buniag ken pumpon. Inlawlawagna a napateg dagiti simbaan tapno adda pagkararagan ken pakisinnarakan dagiti tao iti Dios. Impaganetgetna a ti pagtaengan ti Dios ket saan laeng a dagiti simbaan, kapilia, katedral ken basilica ngem agtaeng met iti kaunggan ti tao.
Impasagepsepna pay ti kinapateg ti kaadda ti spiritual bond of affinity iti nagbaetan ti Papal Basilica ni Santa Maria Maggiore iti Roma, Italia, ken ti simbaan ni Apo Caridad tapno dagiti mamati ken deboto ket saanen a masapul a pumanawda iti Pilipinas tapno magun-odda ti Plenaria Indulhensia kas ar-aramiden dagiti mapmapan iti Papal Basilica. Indariragna a magun-od ti grasia a pammakawan ti Dios no dagiti sumrek iti simbaan ni Apo Caridad ket makimisa, agkompesar, agkararag ken agiwayatda kadagiti aramid ti kaasi.
Ti simbaan ni Apo Caridad ket maysa kadagiti kangrunaan a daydaywen dagiti pilgrim ken turista iti Ilocos Sur gapu iti kinadaan ken kinapintasna. Inaldaw-aldaw dagiti mapmapan a tattao iti simbaan ken iti pagkampanaan. Iti pannakapapintas ken kaaddan ti spiritual bond iti nagbaetan ti Papal Basilica iti Roma ken ti simbaan ni Apo Caridad ket manamnama nga umadu pay dagiti pilgrim ken turista a mapan iti dayta a simbaan.


text:
February 15, 2017
Iti Maika-199 a Tawen ti Pannakabangon ti Ilocos Norte
ITI MAIKA-199 A TAWEN TI PANNAKABANGON TI ILOCOS NORTE. Nadumaduma a produkto ken partuat ti Ilocos Norte ti naiparang iti sango ti Kapitolio Probinsial ken iti Dap-ayan a mangipakita iti kinabaknang ti rekursos naturales ti probinsia bayat ti pannakarambak ti maika-199 a tawen ti pannakabangon ti probinsia. Iti ladawan, makita dagiti laya ken bagas ti galiang (wild aba) a naapit manipud iti Integrated Social Forestry Project ti Environment and Natural Resources Office ti gobierno probinsial a kas pangipakita ti opisina kadagiti umili a mabalin met a pamastrekan dagitoy. Malaksid iti panagmula iti kayo, nasursuruan pay dagiti lumugar a nasakupan ti proyekto nga agmula kadagiti alisto a maapit a produkto iti nagbaetan dagiti kayo nga imulmulada tapno adda nayon a pamastrekanda malaksid iti itutulongda a mangbantay iti nakaparsuaan. (Leilanie G. Adriano)
(Naipablaak iti Bannawag, Pebrero 20, 2017 a bilang.)
Subscribe to: Post Comments (Atom)


text:
ni Mancielito Tacadena
Babai a mannalon… ay, inheniero pay kaka… ket tuladentayo man ketdi tapno rumang-aytayo met, ammom ‘ya, no masurotantayo ti stylena…
Kastoy koma dagiti mannalontayo, ania? Bareng rumang-aytayon…
Sigud nga Agricultural Production Manager iti Ilocos Sur Tomato Paste Plant agingga iti panagserra daytoy idi 2008, mabalinna koma ti agtrabaho iti sabali pay a kompania a makasapul iti kas kenkuana a graduado iti BS Agricultural Engineeering ta agtawen laeng isi isuna iti uppat a pulo ket lima ngem kinaykayatnan a sinukay ti bukodna a talon. Dayta ni
Pinasetpasetna ti 1.5 ektaria a dagana iti asideg ti pagtaenganda ket rinugianna a minulaan iti nadumaduma a natnateng kas iti paria, kamatis, ken papaya a binallaballaetanna iti sili nga aruoy-oy ken karabasa iti sirok kas intercrop.
Iti maysa a paset, nagpatakder iti piggery ket nangtaraken iti sangapulo a paganaken a baboy (takong) ket dagiti maiyanak dagitoy ti tinarakenna met kas fattening. Ita, addan nasurok limapulo a fattening ni Manang Felidel a tartaraknenna ken dagiti katulonganna iti farm. Adda metten bukodna a bula nga us-usarenna a a mangdakay kadagiti takong a saanen a masapul pay nga agbayad iti bula iti kanito nga adda agmaya kadagiti tarakenna.
Tapno makainut iti gastos, isuna metten ti nagaramid iti bukodna a pagpakan kadagiti tarakenna a baboy. Babaen iti panamagtitiponna kadagiti kangrunaan a sangkap iti panagaramid iti feeds kas iti tuyo, corn meal, soya meal, asin, apog, tagapulot ken dadduma pay a ramen, isun daytoy ti pagpakanna kadagiti baboy iti inaldaw.
Segun ken ni Manang Felidel, umabot iti P250-P300 ti laklakaan ti maysa a sako ti homemade a feeds no ikumpara iti komersial a feeds. Kayatna a sawen addan nayon a ganansiana gapu iti panagaramidna iti bukodna a feeds. Malaksid iti dayta, awan ti madi nga angot ti rugit dagiti tarakenna nupay awan ti kalub ti 7 by 7 a metro a tangke a pinaaramidna a pakaurnongan dagiti rugit ken danum a pinagsibog kadagiti kulungan. Addaan met daytoy iti kauneg a dua a metro.
Bayat met ti panagtalonna, naduktalanna nga agkurang iti sustansia a zinc ti daga a mulmulaanna. Saan ngarud unay a napintas ti apitna kadagiti mulana a nateng. Ditoy a napanunotna nga ipadas a ti danum manipud iti septic tank ti rugit dagiti baboy ti usarenna a pagsibog tapno agserbi payen nga abono kadagiti nateng.
Ti resulta? Nabaludbod dagiti nateng ket malaksid nga immadu, simmalun-at pay dagiti naibunga dagitoy. Kayatna ngarud a sawen nga addaan iti sustansia ti danum manipud iti tangke a masapul dagiti mula. Nayon manen a kita dayta para ken ni Manang Felidel ta saanen a naggatang pay ken nagusar iti komersial a ganagan kadagiti natnatengna. Kaykayatda payen a gatangen dagiti produktona ta maawagan metten dagitoy iti organic vegetables.
Addaan met ni Manang Felidel iti bukod a nursery iti abay ti balayda. Kinunana a dakkel ti maitulong daytoy ta makapagbunubon latta uray tiempo iti bagyo isu a nupay adda dagiti madadael a mulana no maduprak iti bagyo ti lugarda, adda madadaan nga isukatna kalpasan ti bagyo. Makauna ngarud a makauna isuna nga agapit ta kasapulan pay met la no kua dagiti dadduma ti agpatubo iti bunubon sakbay a makapagmulada.
Maysa pay a pagsayaatanna, makapagmula latta iti kayatna a nateng uray off season wenno saanna a tiempo. Ket gapu ta adda laeng ti nursery iti abay ti balayda, inaldaw a matartaripatona dagiti bunubon.
Idi kalkalpas ti Bagyo Pepeng, nagmula isuna iti paria iti 1,200 metro kuadrado a sinilong. Gimmasto isuna iti P8,000 iti panagpatakder iti pagpakalatkatan a kawayan, P600 iti bukel ken mapan a P15,000 iti panagpatrabaho (labor). Agingga ita pagap-apitanna pay laeng dagiti mulana ket nakaganaren iti aganay P45,000 manipud iti daytoy.
Gapu ta natnattuang dagiti mulana a papaya idi Bagyo Pepeng, binaliwanna ti nagmula iti 90 a kapuon iti 1,300 metro kuadrado a talon idi Enero.
Kunana a naggapu sadiay Taiwan dagiti bukel ti papaya nga inusarna. Kalpasan kano ti innem a bulan wenno inton Hunio, mangrugin nga agbunga dagitoy. Iti umuna a panagbunga, gagangay kano a P500 ti paglakuan iti bunga ti kada pinuon. Nalawag ngarud a P45,000 ti paglakuanna iti 90 a pinuon a mulana.
Iti sumarsaruno a panagbunga dagitoy ad-adunto manen ti maibungada. Kinuna pay ni Manang Felidel a kada dua a tawen, sukatanna dagiti mulana a papaya ta bumassitton ti maibunga dagitoy isu a kasapulan a mapabaro. Makadkadanon iti siudad ti Batac, Ilocos Norte ken siudad ti San Fernando, la Union dagiti bunga ti papayana ta umay ang-angkaten dagitay aglaklako iti empanada.
Malaksid kadagiti nadakamat a panguartaan ni Manang Felidel, agmulmula pay isuna iti hybrid a pagay ken mais iti masurok gudua’t ektaria a paset ti farmna.
“Saankayo siguro a mamati ngem nakagatangak iti kotsek a brand new iti maminsan laeng a panagapitko iti talon ken maminsan a gulpe a panaglakok kadagiti baboyko a fattening” siiisem nga inestoria ni Manang Felidel.
Naaddaan idin iti gundaway nga agnaed sadiay Hawaii kas migrante ngem idi ibagada nga agtrabaho kas teller iti bangko imbes nga iti maysa a farm wenno nursery a pangipakatanna koma iti ammona iti panagtalon, inkeddengna laengen ti agsubli iti Kailokuan tapno agtalon. Isu kano ngamin a talaga ti kayatna nga ubraen isu a sinublianna ti talon imbes nga agnaed iti paraiso a nagdappatan itan ti adu a Filipino, kangrunaanna dagiti Ilokano.
Kas nadakamat, graduado iti BS Agricultural Engineering ni Manang Felidel. Naturposna daytoy sadiay Tarlac College of Agriculture idi 1984. Nagtrabaho isuna iti Cotton Research Development Institute, Philippine Tobacco Administration, Northern Food Corporation, National Tobacco Administration sa iti Ilocos Sur Tomato Paste Plant sakbay a tinutokannan a sukayen ti bukodna a daga. Innala met isuna ti gobierno probinsial ti Ilocos Sur kas consultant iti Barang-ay Demofarm iti ili ti San Juan. Isu ti mangisursuro iti rumbeng a maaramid tapno agtultuloy a nalangto dagiti mula iti Pinakbet Farm uray pay iti kalgaw tapno agtultuloy a maap-apitan iti sibubukel a tawen.
Impakita ni Manang Felidel a saan a lapped ti kinababai tapno agtalon. Saan met a rumbeng a tagibassiten ti panagtalon ta napintas met daytoy a panguartaan no la ketdi maipakat a nasayaat dagiti teknolohia iti panagtalon. Padasenyo man ngarud nga aramiden dagiti ar-aramiden ni Manang Felidel iti farmna ket sigurado nga umadu met ti maganaryo a kas kenkuana.@


text:
BADOC, Ilocos Norte- Impakaammo ni S/Sgt. Marcelo Garcia a 120 ti agbalin a kameng ti CAFGU kalpasan ti mass graduation dagitoy a naangay iti municipal gymnasium ti Badoc, Ilocos Norte idi Enero 18, 2008.
Kinuna ni Garcia bayat ti programa ti Philippine Army nga “Oras ti Soldado” iti DZTP Radio Station a nagdalan dagiti 120 a recruit a naggapu iti ili ti Nueva Era, Pinili, ken Badoc iti Ilocos Norte ken iti Sinait ken Cabugao iti Ilocos Sur iti tallo a bulan a nainget a panagsanay.
Kas kameng ti armada, pakairamanan kadagiti benepisio a maited kadagiti kabarbaro a CAFGU ti P2,700 binulan nga honorarium, medical ken insurance benefits, ken ti posibilidad a permanente nga enlistment iti Philippine Army, kinuna ni Garcia.
Manamnama a maangay ti sumaruno a training iti maikadua a distrito ti Ilocos Sur.#


text:
CERVANTES, Ilocos Sur – Maysa ti natay idinto a nadunor dagiti kaduana idi natnag ti motorsiklo a naglugananda iti derraas sadiay Sitio Galungan, Barangay Rosario ditoy nga ili idi parbangon ti Marso 3.
Naitaray iti Bessang Pass Memorial Hospital ditoy nga ili da Delfin Tero Tumalban, 18, ken dagiti nakilubbon kenkuana a da Marino Calay y Inyaca, Jr., 17, ken ni Fender Calacal y Shongdawen, 15, residenteda amin iti Barangay Comillas North, Cervantes, Ilocos Sur gapu kadagiti dunor iti nadumaduma a paset ti bagida ngem naideklara ni Calacal a dead on arrival iti ospital.
Segun iti report, agdaldaliasat ti Euro 150 a motorsiklo a minaneho ni Tero iti Cervantes-Bontoc road, partikular iti Sitio Galungan, Barangay Rosario idi napukaw ti drayber ti kontrolna iti manibela ket naitapuakda iti derraas.#


text:
Hokkaido
Ti Hokkaido (tulong·paammo) (北海道 Hokkaidō, literal nga "Akin-amianan a Baybay "), naamamuan idi a kas ti Ezo, Yezo, Yeso, wenno Yesso, ket isu daytoy ti maikadua a kadakkelan nga isla iti Hapon; isu pay ti kadakkelan ken akin-amianan unay kadagiti 47 a prepektural nga agpang a panakabingbingay iti Hapon. Ti Ilet a Tsugaru pagsinaenna ti Hokkaido manipud ti Honshu,[2] uray no dagitoy dua nga is-isla ket naikapet da babaen ti sirok ti danum a perrokarril a ti Seikan a Tunel. Ti kadakkelan a siudad idiay Hokkaido ket ti kapitoliona, a ti Sapporo.
Dagiti nagibasaran[urnosen | urnosen ti taudan]
- ^ Nailian a Senso 2010 Dagiti Umuna a Resulta
- ^ Nussbaum, Louis-Frédéric. (2005). "Hokkaido" iti Ensiklopedia ti Hapon, p. 343 iti Liblibro ti Google.